text:
ÿtlanin við arbeiðsheftinum er at arbeiða meira við teimum evnum, ið næmingurin hevur verið ígjøgnum í søgubókini. Hvør táttur er skipaður við spurningum og kjak- og verkevnum. Næmingurin finnur beinleiðis svar í bókini til spurningarnar. Spurningarnir eru settir soleiðis, at næmingurin finnur svarini við at arbeiða frameftir í sjálvari søgubókini.
Kjak- og verkevnini leggja upp til, at næmingurin sleppur at virka sjálvstøðugt og royna sítt hugflog einsæris og í bólki. Hugsanin er eisini, at flokkurin í hesum partinum kann vitja søvn, fornminni og onnur støð, ið kunnu hava samband við evnið. Eisini er gjørligt, við støði í drúgva bókmentalistanum aftast í bókini, at arbeiða víðari við ávísum evnum. Arbeiðshefti til Søgu okkara 2 leggur upp til eitt fjølbroytt arbeiðslag, har bæði tørvurin hjá einstaka næminginum og flokkinum verður havdur í huga.
Bókin er ætlað at brúka fyrst í miðdeildini. Hon viðger Føroya søgu frá elstu tíðum til út ímóti trúbótini. Af...
Søga okkara 2 eftir Christian Høj í broyttari útgávu. Nýggja tilfarið og dagføringarnar hava Jens Christian Ca...


c: text/html

text:
Konsertir, skeið og pf-class 2018-19
17. august: Felagstími við leiðara og næmingum.
11.- 12. – 13. september: Masterclass við fronskum jazz-tónleikarum.
6. oktober: Performance Class (møguleiki hjá øllum MuMi at framføra stutt verk ella brot úr verkum)
2. til 4. november: Performance Class (Mattias Kapnas luttekur og gestalærari er við)
23. til 25. november: Performance Class (Mattias Kapnas luttekur og gestalærari er við)
14. desember: Jólakonsert í Dónkirkjuni kl. 17.00 (rútmisk og klassisk)
15. desember.: Jólaborðhald hjá MuMi-næmingum
22. – 27.- januar 2019: Crossover-workshop í samband við Vetrarjazz. Konsert í Norðurlandahúsinum (rútmisk-klassisk)
8. februar 2019: Felagstími fyri MuMi-næmingar (klassisk og rútmisk)
24. mars 2019: Performance Class (Mattias Kapnas luttekur og annar gestur er eisini við)
30. apríl og 3. mai: Aðalroyndarkonsertir til árs- og upptøkuroyndir (Ólavur Jakobsen)
11. og 12. mai: Konsert við MuMi (rútmiskt og klassiskt) í Mentanarhúsinum í Fuglafirði og í Norðurlandahúsinum

robotstxt: allowed

filter: keep


text:
Verkstašir og Virkishśs
Til vaksin ķ aldrinum 18-66 įr, sum hava skerdan arbeišsfųrleika orsaka av menningartarni, likamligum ella sįlarligum avmarkingum og sum tķ ikki luttaka į vanliga arbeišsmarknašinum, eru verkstašir og virkishśs kring landiš. Her eru ymisk arbeišs- og virknistilboš, sum verša tillagaš fųrleikunum og ynskjum hjį brśkarunum.
Arbeitt veršur viš at stušla og menna tann einstaka viš sosialpedagogiskari hjįlp, umsorgan og stimbran.
Arbeitt veršur millum annaš viš framleišsluręttašum tilbošum, bęši til gagns ķ samfelagnum og į stovninum. Framleitt veršur ymisk til virkir og fyritųkur, ymiskt handaligt arbeiši til egnar sųlubśšir og ymiskt annaš.
Verkstašir og virkishśs eru dagtilboš gerandisdagar.
Dagført tann 06-12-2013


text:
Samkyndir menn skulu eisini sleppa at geva blóð
24. juli 2018
Vit í Ungmannafelagnum Samband halda, at samkyndir menn skulu sleppa at geva blóð, eins og allir aðrir samfelagsborgarar.
Tey, ið hava verið útsett fyri HIV smittu nýliga, skulu ikki sleppa at geva blóð – men tað skal fevna um alt fólkið. Ein maður skal ikki verða útilokaður einans grundað á, at hann er samkyndur.
Hugt skuldi heldur verið eftir lívsstílinum hjá tí einstaka, um viðkomandi hevur blóð ið er egnað og uttan smittu. Alt í alt, skulu vit taka kjakið upp og ikki stigmatisera. Lógin í dag byggir á kynsliga samleikan heldur enn kynsliga virksemið og hetta skulu vit gera upp við.
Sambært Styrelsen for Patientsikkerhed í Danmark, verður blóðið kannað so mikið væl, áðrenn tað verður nýtt, at vandin fyri at blóðið inniheldur HIV ella Hepatitis er minimalur.
Líkindi eru til, at nýggj leiðbeining kemur frá Styrelsen for Patientsikkerhed á heysti í 2018 og tískil skulu vit taka atlit til leiðbeiningina.
Leggjast skal afturat, at vit aldrin skulu fara á kompromis við trygdina hjá sjúklinginum og tí skulu vit velja at fylgja stevnumiðunum uttanfyri Føroyar, eitt nú Danmark.
Nevndin í Ungmannafelagnum Samband
RN
Aftur


text:
Tað er bara at lova alt í millum himmal og jørð áðrenn valið og so gera nakað heilt annað aftaná valið.
Kristian Eli Zachariasen frá Nýtt Sjálvstýri er ein av teimum, hann lovaði alt ímillum himmal og jørð áðrenn valið og eitt av hansara vallyftum var, at grundstykkini á Fossum, skuldu standa tøk í 2017 og nú skrivað vit skjótt 2019.
Her nøkur útklipt frá greinini hjá Kristian Eli Zachariasen býráðslimi tann 21. september 2016 á heimasíðuni hjá Nýtt Sjálvstýrinum
Grundstykkini á Fossum tøk í 2017
Vit framskunda ætlanina til 2017
Tað er stórur gravgangur eftir at seta búgv í Klaksvík. Um vit leita ígjøgnum heimasíðurnar hjá teimum ymisku húsameklarunum, síggja vit nærum ongin hús á sølulistanum, ið eru í Klaksvík.
Ikki neyðugt við lántøku – kommunan megnar at fíggja ætlanina
Kommunan hevur fleiri stórar verkætlanir í gongd í løtuni, ið verða fíggjaðar uttan lántøku. Hetta hevur við sær, at ein stórur partur av tøka peninginum á íløgusíðuni fer til hesar ætlanirnar.
Skulu vit tryggja vøksturin og eitt fjøllbroytt úrval av grundstykkjum og íbúðum, er tað alneyðugt, at vit sum kommuna fara undir verkætlanina í 2017!
Her síggja tit alla greinina, sum bleiv almannakunngjørd á heimasíðuni hjá Nýtt Sjálvstýrið tann 21. september 2016, klikk her “Grundstykkini á Fossum tøk 2017”
Her er bara eitt vallyftið sum Nýtt Sjálvstýri ikki hevur klára at hildu. Hvat lovaðu teir Klaksvíkar Róðrarfelag? veit nakar?, var tað ikki ein nýtt Kappróðrarneyst, áðrenn tað gamla bleiv rivið niður? Nú ljóðar, at kappróðrarneystið verður rivið niður og KRF sleppur at leiga seg inn í onkur hølir í Klaksvík…….kann tað passað?
SáH


text:
Hitatænastan hjá Magn umfatar árligt eftirlit, sum inniber reinsan av oljufýring og ketli, kannan og stillan av oljufýring, harumframt verður eisini skorsteinsgjóstur kannaður. At oljufýrið er rætt stillað verður tryggjað við eftirlitsmátingum. Øll úrslit verða skrásett í eftirlitsbók, har tað eisini sæst, hvør hevur gjørt hvat og nær.
Um hitatænastuna er annars at siga:
Tænastan er tygara besta trygd fyri eini vælvirkandi oljufýrsskipan, tvs. eingin óneyðug oljunýtsla og munandi minni vandi fyri sótskaðum.
Um skaði kortini skuldi hent, kunnu tygum staðfesta yvir fyri tryggingini, at tað ikki er orsakað av misrøkt.
Tænastan er virkin allar 365 dagar um árið:
yrkadagar frá kl. 8 til 22
vikuskifti og halgidagar frá kl. 10 til 22
Ert tú við í Magn hitatænastuni, eru øll vanlig uppkall ókeypis, tó verður goldið fyri eykalutir. Eisini verður goldið fyri neyðútflýggjan av olju um tygum ikki eru tilmeldað/-ur sjálvvirkandi áfyllingarskipan.
Tænastan er ein haldaraskipan, ið er galdandi eitt ár fram í tíðina.
Góðskutryggjað hitatænasta
Debra er ein danskur tvørfakligur orkufelagsskapur, ið hevur til endamáls at savna so breiða og haldgóða vitan sum gjørligt innan alt orkuøkið. Allar orkurelateraðar vinnur eru umboðaðar hjá Debra. Magn er limur í Debra, og hava vit umboð í tveimum nevndum, ið dagliga arbeiða við orkuveiting og hitatænastu.
Umframt at allir okkara hitatænastumenn hava lokið prógv sum oljufýrsmontørar fyri bæði stór og smá anlegg, so verður alt hitatænastuarbeiðið nú framt undir eftirliti av Debra og Dansk Energistyrelse. Eftir eina førleikamennandi tilgongd, ið fevndi yvir nærum eitt ár, er hitatænastan hjá Magn og harvið eisini tín hitatænastumaður í dag góðkendur av Debra og Dansk Energistyrelse.
Vert er at leggja merki til, at eftir 1. januar 2012 verða øll eftirlit framd við elektonniskum mátitólum, har úrslitið verður skjalprógvað við útskrift.
Hava vit eyguni eftir oljufýrinum, eru bæði olja og pengar at spara.
Til ber at bíleggja eftirlit við at ringja til Magn á tlf. 347400.


text:
Halloween
01.11.2017 - Miðlabreytin
Listabreytin setti sær fyri at tilevna eitt spøkilsishús í Eysturskúlanum í sambandi við, at ’Halloween’ dagurin var í vikuni.
Hesin dagur sigst at hava keltiskan uppruna.
Keltar hildu, at á hesum degi – sum í teirra kalendarári var tann seinasti – risu tey deyðu úr grøv teirra fyri at heimsøkja og plága tey livandi – og annars fyri at finna veg teirra til deyðsríki.
Keltar gjørdu seg tí út til bardaga so at siga … teir lótu seg í skortar og búnar fyri at siga teim deyðu, at eins og tey sjálvi vóru tey eisini risin úr grøvini. Hetta skuldi sostatt geva teimum frið.
Tó, at óhugni vitjaði henda dag … so var hetta eisini veitsludagur, har keltar søgdu farvæl við farandi ár, og heilsaðu nýggja árinum við nýggjum lívi og ljósari tíðum.
Hetta var so upprunin til dagin – tó at kristnir siðir síðani eisini hava hildið sama dag sum dagin fyri teim halgimennum, ið ikki fingu egnan halgidag.
Men nokk um hetta … spøkilsishúsið í Eysturskúlanum var væleydnað.
Lærarar – ungir sum eldri – stórir sum smáir óku á knøum; og eisini næmingar sýndu kenslur á ferð teirra í spøkilsishúsinum. Skríggini fóru um allan skúlan, ið er av størstu bygningum í Havn.
So sigast má, at líkamikið, um endamálið við spøkilsishúsinum var at lýsa siðirnar ella at virka sum spøkilsishús, so varð tað rokkið.
Tillukku við frálíka avrikinum.


text:
Til miðnámsskúlarnar
Yvirlit yvir hvussu uppgávur skulu latast inn og sendast í sambandi við skrivligar próvtøkur í miðsnámsútbúgvingunum á sumri 2017.
Ávísir skúlar hava valt, at næmingarnir lata inn skrivliga próvtøkuavrikið á annan hátt (umvegis eina talgilda skipan) enn á geyma. Hjá hesum skúlunum er innlatingarhátturin, tá ið næmingarnir skriva á teldu, sostatt ikki á geyma, men sambært mannagongd skúlanna.
Tá ið skúlin sendir próvtøkuavrikini til próvtøkustevnuna hjá flokkinum/bólkinum skal bert ein fíla sendast fyri hvønn næming. Um næmingur hevur latið fleiri fílar inn ella hevur skriva partvíst við hond, má skúlin samla próvtøkuavrikið til eina fílu. Um neyðugt við at printa út og skanna samlað inn aftur. Orsøkin er, at vandin fyri at partar av próvtøkuavrikinum ikki verður próvdømdur er ov stórur. Her verður ikki hugsað um enskt, støddfrøði og tónleik, sum hava tveir partar, men kann tó koma fyri í t.d. støddfrøði parti II, um næmingur velur at tekna graf ella líknandi við hond.
YRKISNÁM:
Føroyskt C
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir í First Class próvtøkuavrikið til próvtøkustevnuna hjá flokkinum/bólkinum.
Støddfrøði C
Skrivað verður á teldu ella við hond. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Um skivað verður við hond, skannar skúlin próvtøkuavrikið inn og leggur tað á ambætara skúlans sum pdf. Skúlin sendir alt próvtøkuavrikið í First Class til próvtøkustevnuna hjá flokkinum/bólkinum.
Virkisbúskapur C
Skrivað verður á teldu. Próvtøkuavrikið verður goymt á geyma í excel-formati og latið skúlanum at leggja á ambætara skúlans. Skúlin sendir í First Class avrikið til próvtøkustevnuna hjá flokkinum/bólkinum.
BREYTASKIPAN:
Alisfrøði A 1stx171-FYS/A-19052017
Alisfrøði A htx171-FYS/A-30052017
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir próvtøkuavrikið í First Class til próvtøkustevnuna hjá flokkinum/bólkinum.
Altjóðabúskapur A
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir í First Class avrikið til próvtøkustevnuna hjá flokkinum/bólkinum.
Danskt A
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir í First Class avrikið til próvtøkustevnuna hjá flokkinum/bólkinum.
Enskt A, partur I
Enskt B, partur I
Skrivað verður við hond. Próvtøkuavrikið verður latið umsjónarfólkinum sambært mannagongdunum. Skúlin skannar próvtøkuavrikið inn, leggur tað á ambætara skúlans og sendir tað í First Class til próvtøkustevnuna hjá flokkinum/bólkinum.
Enskt A, partur II
Enskt B, partur II
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir próvtøkuavrikið í First Class til próvtøkustevnuna hjá flokkinum/bólkinum.
Evnafrøði A
Skrivað verður á teldu ella við hond. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Franskt A, byrjanarmál
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Føroyskt A
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir í First Class próvtøkuavrikið til próvtøkustevnuna hjá flokkinum/bólkinum.
Lívfrøði A
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir í First Class avrikið til próvtøkustevnuna hjá flokkinum/bólkinum.
Samfelagsfrøði A
Skrivað verður á teldu. Próvtøkuavrikið verður goymd á geyma í pddf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Spanskt A, byrjanarmál
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Støddfrøði A htx171-MAT/A-24052017
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir alt próvtøkuavrikið í First Class til próvtøkustevnuna hjá flokkinum/bólkinum.
Støddfrøði A, partur I 2stx171-MAT/A-23052017
Støddfrøði A, partur I hhx171-MAT/A-19052017
Støddfrøði B, partur I 2stx171-MAT/B-23052017
Støddfrøði B, partur I hfe171-MAT/B-29052017
Støddfrøði B, partur I hhx171-MAT/B-19052017
Skrivað verður við hond. Próvtøkuavrikið verður latið umsjónarfólkinum sambært mannagongdunum. Skúlin skannar próvtøkuavrikið inn, leggur tað á ambætara skúlans og sendir tað í First Class til próvtøkustevnuna hjá flokkinum/bólkinum.
Støddfrøði A, partur II 2stx171-MAT/A-23052017
Støddfrøði A, partur II hhx171-MAT/A-19052017
Støddfrøði B, partur II 2stx171-MAT/B-23052017
Støddfrøði B, partur II hfe171-MAT/B-29052017
Støddfrøði B, partur I hhx171-MAT/B-19052017
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir próvtøkuavrikið í First Class til próvtøkustevnuna hjá flokkinum/bólkinum.
Støddfrøði B htx171-MAT/B-06042017
Verkætlan. Innlatingarhátturin verður serliga avtalaður.
Støddfrøði C
Skrivað verður á teldu ella við hond. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Um skivað verður við hond, skannar skúlin próvtøkuavrikið inn og leggur tað á ambætara skúlans sum pdf. Skúlin sendir alt próvtøkuavrikið í First Class til próvtøkustevnuna hjá flokkinum/bólkinum.
Sølubúskapur A
Sølubúskapur B
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Tónleikur A, partur I
Skrivað verður við hond. Próvtøkuavrikið verður latið umsjónarfólkinum sambært mannagongdunum. Skúlin skannar próvtøkuavrikið inn, leggur tað á ambætara skúlans og sendir tað í First Class til próvtøkustevnuna hjá flokkinum/bólkinum.
Tónleikur A, partur II
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir próvtøkuavrikið í First Class til próvtøkustevnuna hjá flokkinum/bólkinum.
Týskt A, framhaldsmál
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Týskt A, byrjanarmál
Skrivað verður á teldu. Próvtøkuavrikið verður goymt á geyma í pdf-formati og latið skúlanum at leggja á ambætara skúlans. Skúlin sendir avrikið í First Class til próvtøkustevnuna hjá flokkinum/bólkinum.
Tøknifrøði B
Verkætlan. Innlatingarhátturin verður serliga avtalaður.
Virkisbúskapur A
Virkisbúskapur B
Skrivað verður á teldu. Próvtøkuavrikið verður goymt á geyma í excel-formati og latið skúlanum at leggja á ambætara skúlans. Skúlin sendir í First Class avrikið til próvtøkustevnuna hjá flokkinum/bólkinum.
Vinarliga
Próvstovan
Helga Foldbo


text:
Lino heldur fram á vandaferðini við kós ímóti teimum hvítum fjøllunum og uppreistrarfólkunum. Men ódjórið Lala er ikki at spæla við, og skjótt er Lino fangaður í eini deyðsfellu.
Íblásturin til bókina er Ringanna harri eftir Tolkien. Bókin er ógvuliga spennandi ævintýr, tað ónda er veruliga til, og tú skilir sum lesari uppreistrarhugin, sum spjaðir seg um landið.
Í røðini eru fýra bøkur, tann fyrsta kom fyrr í ár, og tær seinastu tvær koma eftir summarfrítíðina.
Bókin er krabbabók í sætta torleikastigi.
Aftur


text:
Ráðgevaraparturin hjá NUMO hevur aftur í ár greinað línuflotan. Greiningin fevnir um línuskipini yvir 110 tons.
Talan er um greining av línuflotanum fyri tíðarskeiðið frá 2013 til 2017 saman við einum grafi, sum vísir, hvussu gjaldførið frá rakstrinum (EBITDA) hevur broytt seg, frá fiskidagaskipanin kom í gildi í 1996 og fram til 2017. EBITDA er úrslit áðrenn rentur, avskrivingar og skatt. Í grafinum sæst eisini, hvussu veðskuld + bankaskuld hevur broytt seg frá 1996 til 2017. EBITDA er tað gjaldførið, ið kemur frá rakstrinum til at rinda rentur og avdáttir.
Línuskipini høvdu í 2013 í miðal undirskot. Úrslitið í 2014 batnaði munandi og gjørdist positivt, meðan tað aftur gjørdist negativt í 2015. Orsøkin til bøtta úrslitið í 2014 er serliga fíggjarinntøkur hjá onkrum skipum og generelt hægri miðalprísur. Í 2016 gjørdist úrslitið aftur positivt orsakað av fíggjarinntøkum hjá onkrum skipi, at úrslitið hjá einum skipið, sum er farið í skiftirættin ikki er við, umframt at miðalprísurin hækkaði eitt sindur. Í 2017 var úrslitið betur enn í 2016 serliga orsakað av hægri søluvirði og partvís av fíggjarinntøkum hjá onkrum skipi.
Tað er stór spjaðing í úrslitunum í 2017. Okkurt av vanligu línuskipunum kláraðu seg hampuliga væl, men nógv tey flestu hava munandi undirskot av rakstrinum.
Hinvegin kláraðu frystilínuskipini seg væl. Lyklatølini fyri raksturin vísa, at raksturin hevur roynst betur í 2017 enn í 2016.
Línuskipini eru undir fiskidagaskipanini, og flestu hava íslandskvotu umframt møguleika at fiska við Flemish Cap og Grønland.
Hesin parturin av flotanum hevur nógv fólk í arbeiði, og er eisini grundarlag fyri týðandi vinnu á landi, og hevur potentiali fyri at landa fisk av serliga høgari góðsku.
Eitt opið føroyskt hav kundi verið við til at ment hendan partin av flotanum, skilt á tann hátt, at møguligt kundi verið at útvega sær veiðiloyvir, ið hóska til hendan fiskiskapin, á øllum teimum økjum, har landið hevur ræði á fiskirættindum. Hetta hevði eisini havt stóran týdning fyri víðari virkingina av fiski á landi.
Frystilínuskipini kunnu fiska víða hvar og hava fingið ella útvegað sær møguleika at fiska aðrastaðir enn við Føroyar ella nærhendis Føroyum og eru dømir um, at eitt opið føroyskt hav virkar væl.
Skulu línuskipini noyðast at útvega sær veiðirættindi á uppboðssølu, eru tey, sum eru á ísfiskaveiðu, ikki fíggjarliga væl fyri at standa seg í hesi kappingini.


text:
Um tú ert vorðin varur við tað ella ei, so er ein nýggj reformatión á veg um allan heimin. Tað er ein reformation aftur til ta sonnu Bíbliuna, rætta solida paulinska læru, einfalda frelsu-evangeliið, og eina neyð fyri teimum ófrelstu, sum motiverar okkum út á gøturnar at boða gleðiboðskapin.
Fylgjandi við hesi reformatión er ein neyðug og óundgongilig andstygd fyri hesum megakirkjuliga healthy-wealthy-egosentriska kristindóms humbukkinum sum hevur infiserað vesturheimin síðstu 30-40 árini, eins væl og enn sum áður fyri katólsku skøkjuni, sum altíð hevur verið, er og verður synagoga satans, og hennara sniðfundiga økumeniska spinnivevi.
Henda reformatión gongur fyri seg undir jørð. Guðs fólk um allan heimin fer í dag út úr korruptum meinigheitum og møtist í heimahúsum. Í Danmark gongur fram í hesum døgum ein undirgrunds veking. Harrin savnar sínar hermenn saman og ger teir til reiðar at fara út á gøturnar at boða gleðiboðskapin um frelsu við umvending og trúgv á Harran Jesus Krist, og alneyðugum strax eftirfylgjandi undirdykkingardópi. Har sum følsk læra verður lærd, vilja Jesu seyðir rýma, tí teir kenna ikki røddina á fremmandum, óansæð fromman búna og samanhang annars.
Guðs reina orð er komið út aftur á norskum, týtt eftir Gunnar Gjemlestad, Perry Demopoulos og felagi hansara (sum eg eisini havi samband við) týða King James til russiskt uppi í Sibiriu, og eru lidnir við Nýggja Testamentið, og Tonny Møllerskov týðir King James til danskt, og so eg til føroyskt. Satan kann ikki halda Guðs orði aftur. Tær korruptu bíbliurnar fara at gerast verri og verri, inntil ein dag tá tey trúgvandi koma at vakna við kaldan dreym, drigin aftur í garnið á antikristi í Róm, við hansara korruptu bíbliu í hond, har Opinberingsbókin vantar, har apokryphurnar eru við í gamla testamenti sum um tær vóru heilagar bøkur, og har ymisk onnur brøv koma við í nýggja testamentið, sum ikki eru Guðs orð.
Jú, ein nýggj reformatión kemur, og hon er longu byrjað. Guðs reina orð er nú komið út á Føroyskum eisini. Takk og lov!


text:
- Tíðindi, mentan og ítróttur
"The Islands and the Whales" í uppskoti til Emmy
Heimildarfilmurin hjá bretanum Mike Day, The Islands and the Whales, ið er upptikin í Føroyum og er um føroysku veiðimentanina við grindini, er nú í uppskoti til eina av undirbólkunum í Emmy virðislønunum.
Talan er um bólkin Outstanding Science and Technology Documentary. Filmurin varð tikin upp í Føroyum frá 2011-2014.
"The Islands and the Whales" er ein lýsing av lívi føroyinga og náttúruni kring teir, m.a. hvussu fiskur, grind og fuglur hevur verið fingin til matna, og hvussu aldargamli siðaarvur føroyinga hevur skapt eina serstaka mentan og samleika. Samstundis kann ídnaðarsamfelagið og dálking tess gera enda á hesi mentan.
Í mai vann filmurin PEABODY films-heiðurslønina fyri dokumentarfilmar í USA. Mike Day úr Edinburgh í Skotlandi gjørdi filmin, sum var liðugur í 2016.
Emmy-virðislønirnar verða latnar í New York í USA tann 1. oktober.
Sí eisini


text:
Steinar Patursson
15.10.2015 - 16:30
Ítróttur > Ítróttur > Súkkling
Súkkluítrottin í Føroyum skal mennast, og tí hevur Trygginarfelagið Føroyar gjørt tvey ára stuðulsavtalu við Torkil Veyhe.
Torkil Veyhe vann gull í einkultstarti og bronsu í landavegskappingini og liðkappingini á Oyggjaleikum á Jersey í summar, og vóna Torkil Veyhe og Tryggingarfelagið, at nýggja stuðulsavtalan fer at lata upp nýggjar møguleikar.
- Eg eri sera takksamur fyri stuðulin. Hann gevur mær møguleika at fáa eina optimala fyrireiking til komandi kappingarár. Við hesari avtaluni kann eg fáa ein persónligan venjara, har venjingarskráin verður løgd til rættis, so eg kann náa mínum málum, sigur Torkil Veyhe um stuðulsavtaluna.
- Vit vilja stuðla ungum føroyingum, sum gera nógv burturúr og leggja orku í venjing og menning innan ymiskar einstaklinga ítróttargreinar. Okkara samstarv fer vónandi at geva Torkil betri møguleikar at menna seg innan súkkluítróttina og at skapa enn betri úrslit, bæði í Føroyum og uttanlands, sigur Maria á Dul, deildarstjóri í Tryggingarfelagnum Føroyar.


text:
- Tíðindi, mentan og ítróttur
Viðgjørdu fíggjarlógina á miðjari nátt
Tað sigur Páll á Reynatúgvu, Løgtingsformaður.
Jólini nærkast, nýggjárið nærkast, og tað er síðsta freist hjá løgtinginum at samtykkja fíggjarlóg fyri komandi ár.
Og tað kláraði løgtingið í ár - enntá fleiri dagar áðrenn jól.
Onnur viðgerð av fíggjarlógini tók allan dagin í gjár, og tingformaðurin gjørdi av at fara undir triðju viðgerð klokkan hálvgum tólv í gjárkvøldið. Tað hevði við sær, at fíggjarlógin ikki varð endaliga samtykt fyrr enn eitt korter til trý í nátt.
Páll á Reynatúgvu, tingformaður, hevur fyrr sagt, at hann fegin vil sleppa undan at viðgerða týdningarmikil mál á miðjari nátt.
Løgtingsformaðurin sigur við útvarpið, at tað var óheppið, at viðgerðin gjørdist so sein, men samstundis metti hann, at tað var ráðiligt at halda áfram við 3. viðgerð seint í gjarkvøldið.
Broytingaruppskot í evstu løtu
Nakrar av broytingunum millum aðru og triðju viðgerð vóru ikki viðgjørdar ella lýstar frammanundan. Onkur andstøðufólk hildu lítið um, at til dømis broytingaruppskot um rock-savn í Klaksvík og skjalasavn á Tvøroyri komu inn av síðulinjuni móti endanum.
Páll á Reynatúgvu sigur, at tað hevði borið til at havt ein dag ímillum viðgerðirnar, soleiðis at fólk kundu kunna seg um nýggju átøkini, men hetta helt hann kortini ikki vera neyðugt.
At okkurt nýtt kemur inn áðrenn triðju viðgerð er tekin um fjølbroytni í politisku skipanini, heldur hann.
Sí eisini


text:
Orð: Ókendur
Týtt: Kajfinn Hammer
1. Sál, sum eitt sinn var so eydnusom, glað,
leikandi ljós leið tín var;
sig mær, á, sál, hvussu er tað í dag,
er alt bert minnir hjá tær?
Niðurlag: Tonk, hvussu glað ið tú var’,
tá Jesus byrðuna bar!
Kanst tú ta tíðina gloyma?
Tonk, hvussu glað ið tú var’!
2. Hevur tú syndbikarið aftur tømt?
Fallin í Djevulsins garn?
Frelsarin enn tó teg kallar so eymt,
søkir sítt burtvilsta barn.
3. Einsom og misskilt tú gongur tín veg,
sál, sum so eydnurík var’;
vilt tú ei aftur til Hann venda við?
Eydnuna finnur tú har!
4. Systrar og brøður í bøn bíða enn,
ikki tey døma teg, nei;
ynskja bert eftir, tú eydnuna fært
og finnur aftur á leið!
Niðurlag: Enn eydnunuríkur tú gerst,
um bert til Jesus tú fert;
víga nú Honum títt hjarta,
tá eydnuríkur tú gert.


text:
- Tíðindi, mentan og ítróttur
B68 nærkast Betrideildini
Spenningurin er stórur, um tað verður eitt ella tvey feløg, sum flyta upp í bestu fótbóltskappingina hjá monnum.
ÍF hevur longu tryggjað sær uppflyting, og í dag tók B68 eitt týdningarmikið fet móti Betrideildini.
Toftamenn vóru á vitjan hjá KÍ, har tað eydnaðist B68 at vinna 2-1.
Úrslitið hevur við sær, at B68, sum í løtuni er á fjórða plássi, bara er eitt stig frá uppflyting, nú tveir dystir eru eftir at spæla.
Eydnast tað B68 at koma framum NSÍ ella KÍ, sum eru á ávikavist øðrum og triðja plássi, so spæla Toftamenn í bestu deildini komandi ár.
Støðan í 1.deild
Komandi dystirnir hjá NSÍ, KÍ og B68:
Úrslitini í 1.deild í dag
Sí eisini


text:
Frálík røða, men?
Á einum valfundi í Læraraskúlahøllini hevði undirritaði hildið røðu fyri lista D, og komin aftur á sessin, teskaði táverandi løgmaður Marita Petersen mær í oyrað á sínum eyðkenda suðuroyamáli: ”Tú Bergur, hatta var ein frálík røða, men tú fært ikki eina einastu atkvøðu afturfyri hana!” Og satt segði hon, undirritaði bleiv, sum vant, botnkandidatur í atkvøðum fyri Sjálvsstýrisflokkin á løgtingsvalinum. Eg kom at hugsa um orðini hjá Maritu løgmanni, nú partafelagi hennara helt sína løgmansrøðu, sum eftir míni fátøku metan kendist bæði virðilig og sonn, høvisk og kultiverað, og ikki minst viðkomandi í politisku støðuni í Føroyum í dag.
Nú eri eg ikki nakar serfrøðingur í retorikki, sjálvt um eg sum prestaspíra bleiv upplærdur í tí at prædika og halda talur annars. Men, eg fari kortini at loyva mær at siga, at retoriskt var løgmansrøðan við árslok fyrimyndarlig. Men, hevði skilakonan Marita Petersen enn verið á lívi, so hevði hon kanska eisini teska til løgmann aftaná røðuna: Tú Aksel, hattar var ein fyrimyndarlig røða, men tú fært ikki eina atkvøðu afturfyri hana! Ongin hevur fingið fjøldina aftanfyri seg við at halda objektivar skilagóðar røður! Meðan fólk, ið halda skilaleysar røður alt ov mangan fáa fjøldina við sær.
Hálvar lygnir, skeiklaðir sannleikar og meira ella minni fúlir fordómar, tað er reseptin, uppskriftin til fólkatekki. Og tað er ein sannroynd, at vit, hvør sær, halda at tey sum eru samd við okkum eru skilagóð, meðan tey sum eru ósamd við okkum, aldrin kunnu siga nakað skilagott. Ein røða ella tala, ið skal vinna fólkatekki skal skipast eftir einum ávísum leisti, og receptin kundi sæð nakað soleiðis út (og skal lesast við humor!): Loysingarrøða: 50% útspilling av dønum (loysingarfólk elska alt danskt, men hata danir) 20% national romantikk 15% avoldaðar ríkishugsjónir. Restin: ein blanding av sunnum fornufti.
Sambandsrøða: 50% verja av ríkisfelaksskapinum (sambandsfólk elska Danmark, men hata alt sum er danskt) 20% góðu gomlu dagarnir 15% avoldaðar ríkishugsjóinir Restin: ein feril av sunnum fornufti.
Vekingartala/-prædika: 50% helviti, synd, dómur, undirgongd og syrgiligar lagnur, 20% Móses og Paulus 15% Jesus og vón. Restin: hugvekjandi ævisøgur. Hetta skal sjálvandi lesast sum ein karikaturur, ein keipumynd av veruleikanum – og tó! Eisini við einum sindri av álvara. Einaferð í teimum góðu gomlu døgunum, tá tey gingu friðargongu niðan í Mjørkadal, bleiv undirritaði biðin um at halda eina av friðarrøðunum í Norðurlandahúsinum. Eg var seinasti røðari, og meðan eg tosaðu, fóru áhoyrarnir at tutla saman, summi geispaðu, og fleiri rýmdu.
Orsøkin til hetta var, at eg tosaði um, at vit bara fáa frið um hvør einstakur veruliga vil hava frið, og at friðurin altíð byrjar í okkum sjálvum. Fyri at fáa friðargongufjøldina við mær, skuldi eg í staðin havt tosað um kapitalismu versus kommunismu, um eysturheimin mótvegis vesturheiminum, um Gorbatjov og Reagan, og um hjarnorkuvápn og avdubbing. Hettar var tá sanna uppskriftin til eina friðarrøðu. Við tað at eg ikki fylgdi uppskriftini, so fóru fólk at teska, geispa og rýmdu! Í veruleikanum ynskja vit bara at hoyra røðarar/talarar, ið vit eru samd við – øll hini møsna, ella tað ið verri er!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Gosbað til eitt heilt fótbóltslið
Arbeiðið við nýggja vælverudeplinum í Svimjihøllini gongur væl, og fundamentið til størsta gosbað í landinum sæst nú í sunnara enda.
Um miðjan november skrivaðu arbeiðstakarar undir sáttmála við Klaksvíkar kommunu um at gera vælverudepil í Svimjihøllini, og higartil gongur arbeiðið bæði skjótt og væl. Herfyri legði Jógvan Skorheim, borgarstjóri leiðina framvið og heilsaði uppá Torkil Mørkøre, leiðara fyri Stadionøkið og nøkur av hinum arbeiðsfólkunum í økinum.
Sunnanfyri høllina verður gjørt klárt til uttandurapartin av vælverudeplinum, og innandura fyllir fundamentið til gosbaðið ein trivaligan part av gólvinum.
Í gosbaðnum verður ivaleyst av plássi til eini 15-20 vælvaksin fólk, og hetta ger tað til eitt hitt størsta av sínum slag í Evropa.
Umframt gosbað og uttanduraøkið, fer vælverudepilin eisini at rúma dampbað, infrareyðari saunu og góðum brúsuumstøðum.
Tað eru Norðhús, Signar Kallsberg og JP-EL, sum standa fyri arbeiðnum, og vælverudepilin verður eftir ætlan tikin í nýtslu í summar.


text:
Prísurin fyri fiskirættindi á uppboðssølu skal vera lægri enn hægsta boð
Hetta sigur Daniel Bromley, amerikanskur búskaparfrøðingur, ið leggur fram á stóru ráðstevnuni um fiskivinnu, sum verður mánadagin í Norðurlandahúsinum
Eg eri farin at hitta Daniel Bromley, amerikanskur búskaparfrøðingur, sum er komin til Føroya fyri løtu síðani. Mánadagin skal hann leggja fram á stóru fiskivinnuráðstevnuni ‘2018 – og hvat so?’.
SUSPA!
Í einum samandrátti av sínari framløgu hevur hann brúkt hugtakið SUSPA. Eg eri forvitin, tí prinsippið kemur mær fyri at vera løgið: Tað stutta av tí langa er, at prísurin fyri tað, sum bjóðað verður uppá á eini uppboðssølu, ikki verður tann prísurin, sum er tann hægsti á uppboðnum ...
Bromley er eingin ársungi, og hann hevur drúgvar royndir sum ráðgevi. Hann er fyrikomandi og sinnaður at greiða frá, hvussu hetta við SUSPA hongur saman. So hvørt sum samrøðan líður, og eg havi míni fyrivarni og mínar spurningar, so er hann einki altráur eftir at siga mær, hvussu verðin hongur saman.
Tú mást grundgeva ...
Tvørtur ímóti. Hann vil nógv heldur lurta og hugsa, tá ið eg seti fram mínar “jú, men ...”. Og í summum førum hevur hann eitt skjótt og greitt svar, og í øðrum er reaktiónin “good question” og hann hugsar væl og leingi, áðrenn svarið kemur.
– Tú kanst ikki seta eina nýggja skipan í verk við at ein serfrøðingur sigur, at skipanin skal vera so og so, sigur Bromley.
– Sjálvandi havi eg nøkur grundsjónarmið og eina vitan, ið forma mítt uppskot. Men tað uppskotið má standa sína roynd í opnum kjaki við tey, sum skulu liva við tí, um tað verður sett í verk. Tað má standa sína royn í eini tilgongd, har tað verður konfronterað við allar teir partar av veruleikanum, ið bara tit, sum liva her kenna, vísir ráðgevin á.
... og lurta
– Fortreytin fyri tilgongdini má sjálvsagt vera, at eisini tey, sum eru í vinnuni vilja kjakast, eru fús at lurta og síggja veruleikan í einum alternativum ljósi, og líka sinnað at lata seg sannføra sum at sannføra meg um veikleikar í uppskotinum, sigur Bromley, og tekur eitt dømi:
– Um t.d. onkur førir fram, at tað er ótrygt við stutttíðarrættindum, so má man at grundgeva fyri tí. Og so má man vera opin fyri at diskutera, hvat er trygt í tí givna førinum – eitt hálvt ella eitt heilt, trý ár ella fimm og so frameftir, alt eftir, hvørji rættindi, talan er um.
Rættindi mugu bjóðast út
Bromley – ella Dan, sum hann rópar seg – heldur, at útgangsstøðið fyri øllum orðaskiftinum sjálvandi má vera spurningurin, hvussu samfelagið skal mennast og hvønn leiklut fiskivinnan skal hava í framtíðar Føroyum.
Eitt av hansara grundsjónarmiðum er, at tað skal vera tað almenna, sum eigur og bjóðar rættindini út. Fyri at prísurin á rættindum svarar til tað virðið, hann hevur fyri tey, sum bjóða. Fyri at forða fyri yvirkapasiteti í flotanum – sum er búskapar óskynsom og hevur við sær ovveiðu. Og fyri at tað almenna – landsins borgarar – fáa lut í virðinum av tí tilfeingi, sum vinnararnir á uppboðssøluni sleppa framat.
Og so eru vit aftur við SUSPU! Silent uniform second-price auction. Stutt: Viðkomandi myndugleiki hevur ásett eitt TAC fyri eitt tilfeingi fyri eitt ár ella fleiri. Hetta tilfeingið verður býtt upp í partsmongdir.
Hægst bjóðandi taparin ásetur prísin fyri rættindi
Til hvørja einstaka partsmongd er frammanundan ásett, at eitt ávíst tal av skipum fær hesa partsmongd – lat okkum sum dømi siga fimm. Lat okkum siga, at 12 bjóða – tað gera teir í einum sokallaðum sealed bid, í prinsippinum ein afturlatin brævbjálvi.
So hevur tú ein lista við boðum, frá hægst til lægst – frá nummar 1 til nummar 12. Men bara fimm teir ovastu fáa partsmongdina. Teir fáa ein fimtapart hvør. Ikki fyri hægsta prísin. Ikki fyri meðalprísin hjá øllum 12 ella teimum fimm hægst bjóðandi. Men fyri tann prísin, sum nr. 6 – tann hægst bjóðandi taparin – bjóðaði!
Allir rinda minni fyri rættindini enn tey bjóðaðu. Hvussu hongur hetta saman? Hvussu tryggjar hetta, at landsins borgarar fáa sum mest burturúr? Og hvussu ávirkar hetta tey, ið skulu bjóða og tey boðini, tey koma við ...? Hvussu tryggjar hetta, at tey, sum enda við at fáa rættindini, rinda rætta prísin?
Gleðir seg til at at leggja fram
Eg mátti hitta Bromley og fáa eina forkláring. Og tað fekk eg og fór klókari útaftur. Tá ið eg fór av hurðini aftur bedýraði Bromley, at hann eisini varð vorðin um ikki klókari, so hevði fingið nøkur ting at hugsa um.
– Tá ið spurt verður hví, so eru øll svar í prinsippinum fyribils. Tey skulu grundgeva fyri, hví vit handla á ein ávísan hátt ella eiga at handla á ein ávísan hátt. Tað er samstundis umráðandi at vera opin, um tað verður grundgivið fyri, at svarini ikki longur eru egnað sum grundarlag fyri handlingum, sigur Bromley, ið gleðir seg til at leggja fram í Norðurlandahúsinum mánadagin.
2018 - OG HVAT SO?
Almenn ráðstevna um framtíðar fiskivinnupolitikk Føroya
SKRÁIN
09.00-09.15 Høgni Hoydal, landsstýrismaður í fiskivinnumálum, setur ráðstevnuna
09.15-09.25 Lau Blaxekjær, Fróðskaparsetur Føroya: Inngangur um ráðstevnuna
09.25-09.40 Eydna í Homrum, Havstovan: Uppisjóvarfiskur
09.40-09.55 Petur Steingrund, Havstovan: Botnfiskur
09.55-10.25 Henrik Sparholt, ICES: Regulering av fiskatilfeingi
10.25-10.45 Steðgur
10.45-11.00 Hans Ellefsen, Fiskimálaráðið og Fróðskaparsetur Føroya: Týdningurin av fiskiskapi fyri føroyska samfelagsbúskapin
11.00-11.15 Anfinn Olsen, formaður í Føroya Reiðarafelag: Havfiskiskapur nú og í framtíðini
11.15-11.30 Jógvan Gregersen, formaður í Føroya Ráfiskakeyparafelag: Skulu vit framleiða matvørur í Føroyum – ella skulu vit ikki?
11.30-11.45 Bjarki Vígfusson, búskaparfrøðingur í Sjávarklasinn (Iceland Ocean Cluster): Hvat hevur Ísland gjørt til tess at fáa meira burtur úr fiskatilfeinginum?
11.45-12.00 Mentanartáttur
12.00-12.15 Jan Højgaard, formaður í Føroya Fiskimannafelag: Úr sjónarhorni fiskimansins
12.15-12.30 Absalon í Buð, formaður í Meginfelag Útróðrarmanna: Útróðurin á vegamóti
12.30-12.45 Daniel Bromley, professari, University of Wisconsin-Madison: Skal ein nýggjur sáttmáli skrivast um fiskivinnuna?
12.45-13.45 Middegismáli
13.45-14.00 Þórólfur Matthíasson, professari í búskapi, Háskóli Íslands: Fiskiveiðirenta, fiskiveiðiskattir og roknskaparjavnin í fiskiveiðivinnunum
14.00-14.15 Gail Osherenko, løgfrøðingur: Hvør eigur høvini? Økir og rættindi
14.15-14.30 Oran Young, Bren School, University of California Santa Barbara: Arktisk og sub-arktisk fiskiveiða – tilfeingisfyrisiting í dynamiskum umhvørvum
14.30-14.45 Steðgur
14.45-15.00 Jens Christian Justinussen, Fróðskaparsetur Føroya: Kjakupprit – avleiðingar av ymiskum tíðaruppfatanum innan fiskivinnuna
15.00-16.30 Pallborðsorðaskifti og endi
Tú kanst tekna teg til og gjalda fyri luttøku á heimasíðuni hjá Norðurlandahúsinum
Samskipari er Lau Øfjord Blaxekjær, ið eisini svarar fyrispurningum viðvíkjandi ráðstevnuni.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
19.10.2017 - 22:01
Tvey børn hava latið lív eftir at ein familja á 12 persónar var innløgd eftir álvarslig tekin um eitran. Men einki bendir á nakað brotssverk, sigur løgreglan sambært Danmarks Radio.
- Tað er framvegis ov tíðiga at siga nakað um, hvat er hent. Vit vita enn ikki um talan er um soppaeitran. Tað eru vit í holt við at kanna, sigur løgregluovastin Steen Nørskov.
Løgreglan ger í kvøld avhoyringar av familjulimunum meðan teir framvegis eru undir eftirliti á Ríkissjúkrahúsinum fyri eitran. Talan er um eina familju, sum er úr øðrum landi enn Danmark, segði løgreglan á tíðindafundi í kvøld.
Hendingin fór fram um middagsleitið, og tá sjúkrabilurin kom á staðið funnu tey ein 15 ára gamlan sum hevði andatrongd.
Lítla løtu seinni var greitt, at fleiri familjulimir vóru raktir av hesum sama. Fýra av børnunum høvdu álvarslig tekin um eitran, og fyri tvey av teimum var neyðugt við uppafturlíving á staðnum.


text:
Mánakvøldið tann 10. juli kl 20.00 er Summartónar-konsert á bókasavninum.
Tað eru tveir italiumenn, sum fyrr hava vitjað bókasavnið og víst síni kynstur.
Jože Kotar (clarinet), Luca Ferrini (piano)
Music From Islands
by Arnold LUDVIG,
Joseph VELLA,
Cecilia FRANKE,
Simon READE,
C.S.L.PARKER,
Mirjam TALLY,
Kristian BLAK,
Dominique Le GENDRE
Atgongumerkið kostar einans kr 50,- og fæst við dyrnar.
Hjartaliga vælkomin!
Samlaða skráin fyri Summartónar 2017 kann síggjast við at skanna hetta merkið:
« Stongt Kristi Himmalsferðardag Opið aftur eftir summarsteðg »


text:
14-06-2018
Ársfrágreiðingin fingið nýtt snið
Frágreiðingin hjá Løgtingsins umboðsmanni fyri 2017 er í dag handað formansskapinum hjá Løgtinginum.
Ársfrágreiðingin hevur í ár fingið nýtt snið, og lýsir hon virksemið hjá umboðsmanninum á ein betri og meira nútíðarhóskandi hátt. Harumframt er hagtalsskrásetingin broytt. Henda broyting gevur eina sannari mynd av virkseminum hjá umboðsmanninum.
Í frágreiðingini sæst, at umboðsmaðurin fekk 50 klagur í 2017. Harumframt vóru 11 klagur avgreiddar, sum vóru innkomnar (men ikki avgreiddar) árini frammanundan. Umframt tær ítøkiligu klagurnar, sum umboðsmaðurin fekk í 2017, tók umboðsmaðurin 4 mál upp av egnum ávum. Av hesum slagi av málum vóru 2 enda¬liga avgreidd við árslok 2017. Harumframt vórðu 3 mál avgreidd frá árunum frammanundan.
Av klagunum, sum vóru avgreiddar í 2017, endaðu 11 við áliti, 33 klagur endaðu við einari aðrari viðgerð enn áliti, meðan 12 klagur vórðu avvístar.
Í ársfrágreiðingini kunnu lesast stuttar frásagnir av ymiskum málum, sum umboðsmaðurin hevur viðgjørt í 2017. Somuleiðis kunnu lesast 2 greinar um evnir, sum kunnu hava almennan áhuga.
Tann eina greinin umrøður grundgevingar fyri eini avgerð. Hin greinin umrøður stóra týdningin av, at almennir myndugleikar leggja dent á sína málsviðgerðartíð.
Frágreiðingin verður latin løgtingslimum, landsstýrisfólkum, øðrum almennum myndugleikum og fjølmiðlunum. Eisini er ársfrágreiðingin løgd út á heimasíðu umboðsmansins: www.lum.fo
Ársfrágreiðingin kann lesast her


text:
Mortan bjóðar Una Leitisstein av
Jens Rói Sørensen | 02/04/15
Tað gekk illa í hond hjá mær seinast. Thomas Hans fekk eitt plettskot við 3-1 sigrinum hjá B36 í Vági, eg fekk bert vinnarin rættan. alt hitt var út av lagið illa tippað hjá báðum tveimum.
Vinir: 7 stig
Mortan: 6 stig
Eg havi bjóðað ongum øðrum enn Una Leitisstein Hansen. Hann er sum tykin úr leikum sum plátuvendari í Kringvarpinum. So ótrúligt tað einaferð mann ljóða, so hevur Uni eisni spælt í bestu føroysku deildini, hetta var í einari tíð, tá NSÍ hevði tann københavnerstang gulu blusuna og tey reyðu shortsini. Hesin leikbúnin hevur ein kultstatus manna millum. Sum DJ er Uni ein progressivur flower power maður, hetta eyðkenni hevði hann ikki, tá hann reikaði kring oyggjarnar og fekk eitt gult kort fyri og annað eftir, øll ræddust hann á vøllinum. Men í dag sleppur hann at royna seg á heimasíðuni.
Gerið so væl
Víkingur – FC Suðuroy
Uni
Víkingingarnir eru særdir eftir eina heldur trilvandi byrjan upp á kappingarárið, so teir tevja blóð. FC Suðuroy er hinvegin særda djórið í deildini eftir fleiri avsmurningar. Tað kann gerast ordiliga ljótt í Sarpugerði, um Víkingur fær fyrsta málið tíðliga í dystinum. Men eg eri góður við smærru liðini í deildini, so eg vóni tað ikki, so eg sigi 4-1 til Víking.
Mortan
Eg havi tippað Víking at vinna hvønn dyst higartil, men teir hava skuffað meg hvørja ferð og ikki veitt mær tippingarfong. Men nú skulu aðrir bollar í súpanina. Víkingar koma glóðheitir úr landsliðsørundum, og FCS hevur nakrar skaðar umframt leikbann at dragast við. Úrslit. 4-0 til Víking
AB – ÍF
Uni
Hetta er ein sera torførur dystur at spáa um, tí liðini eru eins og vindurin blæsir her á landi – ikki ordiliga at rokna út. Eg fari at hella til, at ÍF dregur longra stráið á Argjum, tí tað eru mál í liðnum. Í hevur kanska besta álopi í landinum, og tá tað ordiliga er komið upp í snúðningsferð, so verður ÍF vandamikið fyri eitt hvørt lið í deildini. Men AB hevur ikki tapt enn í ár, so tað verður tepurt. ÍF vinnur 2-1
Mortan
Eg blívi ikki klókur uppá hesi bæði liðini. AB skorar ikki mál, men teir hava sterka verju. ÍF svingar at spæla sera væl og illa. Tað kann ikki enda annað enn javnleikur, ógjørligt. Úrslit 1-1
B36 – KÍ
Uni
B36 sær út til at hava funnið meistaraspælið framaftur. Árstalsfelagið úr Havn vant burtur úr okkara monnum herfyri. Skjótt og tekniskt gott spæl. Sær út til at vera liðið, ið hini skulu vinna á, um føroyameistarin 2015 ikki eisini skal eita B36. KÍ tøvir enn í tí sama, og tað tykist vera sera trupult hjá nøkrum venjara at fáa líkinda javnvág í avrikini hjá felagnum. Treyðugt so, KÍ hevur eitt sera gott álop við Hajdarevic og Klettskarð, og eina løtu hevði KÍ veruliga Víking á knøunum í Sarpugerði, og tað er ikki ofta, tað hendir. Men eg vænti ikki, at KÍ ger nakað við B36 í Havn. B36 vinnur 3-1
Mortan
Eg ivist ikki eina løtu í, at hetta verður ein undirhaldandi dystur. Bæði liðini spæla væl og undirhaldandi, tað er eisini ein eyka dimensión í uppgerðini, ið fer at gera dystin eyka spennandi, Mikkjal Thomasen og Eyðun Klakstein hava býtt um venjarastarvið í hasum báðun feløgunum. KÍ er eitt gott lið, men B36 er eitt klassalið. Ongin fer at vinna móti teimum í Gundadali. Tað verður málríkt. 4-2 til B36
HB – EB/Streymur
Uni
Hóast unga EB/Streymur-liðið hevur stríðst væl og fingið betri úrslit, enn nakar væntaði, so hevur tað eisini víst, at tað kann knekka. Tað gjørdi tað við Løkin móti NSÍ. Eg vænti eisini, at tað hendir móti HB í Gundadali, tí HB hevur ikki fingið nakra ynskibyrjan, og leikararnir eru uppsettir at skumpa B36 av aftur trónini. Eg vænti, tíverri, at tað verður EB/Streymur, ið kemur at kenna sviðan av hesum. HB vinnur 3-0
Mortan
HB eru illir um mistu 2 stigini móti TB seinasta vikuskifti, hetta fer at ganga út yvir EB/Streym, sum hevur klárað tað betur enn tey flestu væntaðu, tvs. ikki ein sjálvur (sí tippingina á 1.leikdegi)! Men tá HB kemur í góða lagið er tað ongin í landinum ið nertir teir. EB/Streymur fer at geva teimum nøkur gleps, men HB teir fer so við og við at pressa EB/Streym niðan á tennisvøllin og HB vinnur síðan ein lættan 3-1 sigur.
TB – NSÍ
Uni
Ein toppdystur millum TB og NSÍ! Eg sigi, sum Arge-brøðurnir søgdu í Landskrona á sinni í: Hvør skuldi trúð tí? Fantastiskt fantastisk. Unga NSÍ liðið, við málmaskinuni Klæminti Olsen á odda, er flúgvandi og skorar mál í hópatal. Og kenni eg Klæmint Olsen rætt, so er hann super tendraður at vísa landsliðsvenjarunum, ið ikki vístu honum álit móti Rumenia, at hann skal hava kjansin. Hóast NSÍ-liðið er ungt, so tykist tað vera sera væl sæð av venjaranum, at hann hevur flutt gamla málrevin Jónhard Frederiksberg longur fram á vøllin, har hann spældi, tá vit gjørdust meistarar í ’07. Samstundis, sum eg kann fegnast um, at tað gongur mínum felagið væl, so er tað ótrúliga gleðiligt at síggja, at TB, sum hevur havt ilt við at fóta sær í bestu deildini, klárar seg so væl. Kappingin hevur verið dekan ov einstáttað í fleiri ár, so eg vóni, at TB-leikararnir klára at halda dampinum uppi og ruska eitt sindur upp í vanligu støðuni í ovastu deildi. Men tað skal bara ikki vera móti NSÍ, sum ofta klárar seg væl á útivølli móti TB. Eg vænti, at tað verður ein undirhaldandi dystur við nógvum málum, men at NSÍ skorar fyrsta málið og harvið kann spæla upp á mótálop móti TB. Tá stinga vespurnar fastast. 2-4.
Mortan
Hetta er ein løgin dystur. Toppuppgerð! Bæði liðini fara í vøllin við ov stórari viðring fyri hvørjum øðrum. Martin Tausen fer at pakka Klæmint Olsen inn, sum tá Gentile tók Maradona í 1982. Tá Klæmint er blivin nevtraliseraður, fer TB at ota seg spakuliga fram á vøllin og yvirtaka spælið so hvørt, og áðrenn vespurnar vita av nøkrum kemur Adu klaskað bóltin í kassan. 1-0 til TB, og bygdon fer at gráta.


text:
Viðmerking til yvirlýsing um Sandoyartunnil
Politisku feløgini í Sandoynni hava sent út eina yvirlýsing um Sandoyartunnilin, sum tey, av skiljandi orsøkum, vilja hava í eina fasta legu. Sandoyingar hava væl grundaða orsøk til at vænta sær og ótolnast eftir einum tunli, tí hetta hevur verið teimum lovað, síðani Løgtingið í 2007 samtykti verklagslóg um undirsjóvartunnilin. Hesa lóg tók undanfarna ABC samgonga av, hóast tey í samgonguskjalinum greitt høvdu ásett, at farast skuldi undir tunnilin í 2011.
Politisku feløgini vilja hava, at pengar nú verða játtaðir til P/F Sandoyartunnilin. Hetta gevur høvi at minna á leistin, sum undirritaða sum landsstýriskvinna í samferðslumálum í 2008, saman við øðrum góðum kreftum í táverandi samgongu, arbeiddu fyri.
Sonevnda tunnilsnevndin legði fyri løgmann eitt tilmæli, har tað í stuttum varð mælt til at tunlarnir báðir, Sandoyar- og Skálafjarðatunnilin, vórðu gjørdir í almennum høpi og eftir einum leisti, har til bar at hava fulla stýring á fíggjarliga eins væl og tøkniliga váðanum.
Nevndin mælti somuleiðis til, at 50 milliónir kr árliga vórðu settar í eitt P/F Sandoyartunnil soleiðis, at ein fíggjarlig trygd varð løgd undir verkætlanina, áðrenn farið varð at bora.
Høvdu eftirfylgjandi samgongur fylgt hesum leisti, so stóðu í dag einar 200 mio kr á bók, sum ein byrjunarkapitalur til Sandoyartunnilin. Og dagurin, har borurin kundi setast í, hevði verið munandi nærri.
Bjørt Samuelsen
tingkvinna fyri Tjóðveldi


text:
Sverri Egholm
13.06.2018 - 16:40
Tíðindi > Lóg & Landaskil > Dómstólar og rættarmál
Óla Jákup Kristoffersen, verjin hjá 24 ára gamla manninum, sum er ákærdur fyri morðroynd í sonevnda øksarmálinum, krevur frídøming.
Hann vísti í rættinum seinnapartin á, at ákærin ikki hevur megnað at prógva, at talan var um eina morðroynd, og at tað annars sera sjáldan kemur fyri, at nakar verður dømdur fyri morðroynd og fyri grovan harðskap.
Verjin hjá yngra manninum, Jógvan Páll Lassen, játtar sín klient sekan í grein 245 í revsilógini, sum gevur 6 ár.
Linda Margrethe Hesselberg, ákæri, mælir nevningatinginum til at finna báðar teir ákærdu í málinum – ein 24 ára gamlan mann og ein 22 ára gamlan mann – sekar í morðroynd eftir grein 237 í revsilógini. Tað kann geva upp til lívstíð.


text:
Leygardagin 7. apríl kl 15.00 verður Barnafestivalurin 2018 settur. Til setanina fer eitt barnakór at syngja, tvær fittar lundapisur flúgva framvið og onkrar løgnar verur fara at dansa grønlendskan maskudans. Eisini vitjar vælkenda røddin hjá Jonnu Fritsdóttir Mortensen út barnaútvarpinum, sum fer at seta festivalin og lata barnaframsýningina hjá Hansinu Iversen, Sansarúm upp.
Skráin fyri barnafestivalin er á tremur við tiltøkan fyri børn í øllum aldrum.Byrjað verður við vitjan úr Grønlandi og eini stuttligari verkstovu í grønlendskum maskudansi. Verkstovan er ókeypis og er, umframt at vera sera lærurík, ein tryggur máti at fáa vant láturmusklarnar. Tá ið liðugt er at dansa, verður farið til sjónleik. Barnafestivalurin fær nevniliga vitjan av spælandi og sjarmerandi svenska einmansleikinum ”Inferno”.
Umframt Sansarúm, sum er ein framsýning við absrtraktari list fyri børn, letur eisini ein videoframsýning upp hendan leygardagin við stuttfilmum, sum føroysk børn hava gjørt.
Sunnudagin verður farið til konsert. Vælumtóktu barnakonsertirnar hjá Føroya Symfoniorkestri eru fastur táttur á barnafestivalinum, og í ár verður tað søgan hjá Edwardi Fuglø um vitapassaran Poetikus, sum verður søgd við orðum, tónleiki og myndum.
Mánadagur til fríggjadag eru halgaðir barnagarðum og skúlum. Tá koma eini 5000 børn í Norðurlandahúsið at uppliva list og mentan á allarhægsta stigi.
Endabresturin av barnafestivalinum er eitt heilt vikuskifti av fjølbroyttum upplivingum til allar aldursbólkar. Tey allaryngstu (1-5 ár) sleppa til sirkus við írska bólkinum Fidget Feet, sum framføra fittu og vøkru sýningina ”Strange Feathers” um tveir løgnar fuglar, sum royna at læra seg at flúgva. Eisini sleppa tey yngstu (3-6 ár) til spildurnýggja barnaleikin ”Luddi og Lundisa”. Til tey, sum eru eitt sindur eldri (7-13 ár), verður ein ævintýrakend frásøgukonsert, har Annfinnur Heinesen og tónleikabólkurin hettarher endugeva søgur frá okkara forfedrum. Og til tey elstu (10-17 ár) verður ein spennandi konsert við bólkinum Dánjal.
Barnafestivalurin er 7.-15. apríl.
Sí skránna á nlh.fo.


text:
Eykabýráðsfundur 14. september 2015 kl. 17:00
Býráðslimir:
Tórbjørn Jacobsen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Karl Rasmussen og Arnfinn Langgaard.
1.
J. nr. 15/00623: Magnus Rasmussen, borgarstjóri søkir um loyvi at taka sæti á Føroya Løgtingi og samstundis røkja borgarstjórastarvið fram til 1. januar 2016.
-Býráðið hevur á fundi 14/9-2015 samtykt at játta Magnus Rasmussen, borgarstjóra at taka sæti á tingi fram til 1. januar 2016, samstundis sum hann kann røkja borgarstjórastarvið.


text:
Frágreiðingin frá Landsgrannskoðarunum skal leggjast fyri tingið ein mánað áðrenn freistin gongur út, so hon er liðugt viðgjørd áðrenn fíggjarlógin er samtykt. So fær hon størri ávirkan, sambært formanninum fyri løgtingsgrannskoðararnar – eitt stórmál verður yvirtøkan hjá Landsverki av Asfaltverkinum á Sundi
– Freistin at leggja frágreiðingina fyri tingið er 1. desember, men vit ætla at náa tað fyrst í november, so hon kann samtykkjast við 2. viðgerð áðrenn fíggjarlógin er endaliga avgreidd. Soleiðis fær frágreiðingin størri tyngd, sigur Jónleif Johannesen, formaður fyri Løgtingsgrannskoðararnar.
Hinir limirnir eru Óluva Klettskarð, Magnus Rasmussen og Joen Magnus Rasmussen.
Og eitt av málunum verður yvirtøkan hjá Landsverk av Asfaltverkinum á Sundi, sum hevur fingið ógvusligar ákoyringar frá Landsgrannskoðanini.
Sambært Landsgrannskoðanini var talan um eitt niðurslitið asfaltverk sum varð yvirtikið fyri yvirprís, og enntá í stríð við almennu reglurnar um keyp. Landsverk sigur, at talan er um ein leigusáttmála, meðan Landsgrannskoðanini sigur, at talan er um langtíðarleigu (leasing) og tí skal viðgerast sum eitt keyp fyri meira enn tíggju milliónir krónur – og tað má bara fremjast sambært eini verklagslóg.
Lesið meira HER


text:
Tríggar útgávur varð tað til í 2017, allar komu seint á árinum.
Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu myndirnar til bøkurnar, Kalle Güettler úr Svøríki og undirritaða. Vit hava arbeitt saman við skrímslunum síðani vit í 2001 vóru á høvundaverkstovu saman á Biskops Arnö í Svøríki.
Í Neyðars skrímsl (á íslendskum: Skrímsli í vanda, á svenskum: Monster i knipa) skulu skrímslini bæði taka støðu til at Loðskrímsl av ókendum áðum ikki kann fara heim aftur. Hvussu gestablíður ert tú í roynd og veru, tá gestirnir ikki ætla sær heim aftur?
Onnur útgávan er stuttsøgan Tú ert púra svøk! Hon varð prentað í Mín jólabók 2017.
Hetta er søga við myndum, um lítlusystir, sum torir alt. Stóribeiggi er bangin um tey, men kanska alt gongur væl kortini, tá man ikki stúrir?
Triðja útgávan var nakað so óvanligt sum tvær yrkingar!
Eg havi ikki skrivað nógvar yrkingar, tað er ikki heilt mín stílur, men einaferð fyri næstan tveimum árum síðani fann eg út av, at tað bar til at seta tekstir øðrvísi upp, so tað sá út sum ein yrking. Tað kennist eitt sindur sum at snýta, men kanska er tað ikki so. Í hvussu so er varð yrkingin, sum eg sendi inn til Vencil í summar, tikin við og prentað í nýggjasta Vencilin, sum kom út á Bókadøgunum 2017. Í Føroyum ert tú onkursvegna ikki rættiligur rithøvundur fyrr enn tú hevur skrivað yrkingar, so nú kann eg kanska endiliga nevna meg rithøvund 😉
Yrkingarnar eru tvær og kallast: Dreymrúm: Lívið, alheimurin og alt og Dreymrúm: Koparprent.


text:
Hvat avdúkar títt svar um felagsskapin við eitt annað menniskja, tá ið tú verður spurd/ur um vikomandi? Hvat avdúkar títt svar um tín felagsskap við Jesus, um onkur spurdi teg: "Hvør er Jesus?"
KÆRLEIKI KOSTAR
Kærleikin man vera tað ríkasta, menniskju kunnu uppliva. Kortini vísa hagtølini, at eitt av hvørjum trimum hjúnaløgum í Føroyum endar við hjúnaskilnaði. Nakað, sum byrjaði við kærleika og vón um eina ríka framtíð, miseydnaðist. Hví?
SJÁLVSØKNI SKAPAR SKILNAÐ
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri.
HVÍ GEVI EG IKKI?
Hvussu torført er tað ikki at ofra tað, ein er glaður fyri og elskar? Tað kann vera lætt at geva frá sær tað, ið vit ikki hava brúk fyri, men nakað, vit hava so kært, ja, tað er nakað heilt annað.
KARMLOYSI KANN ONGUM KÆRLEIKA RÚMA
Kennir tú kensluna av at hava gjørt nakað skeivt? At hava vitað, hvar ið karmurin var, verið freistaður at fara útum karmin, og síðani gera eftir freistingini? Kennir tú kensluna av avleiðingini, sum fylgdi, tá ið tú gjørdi hetta skeiva?


text:
The Beatles
The Beatles var ein enskur tónleikabólkur úr Liverpool í Onglandi. The Beatles eru mettir sum heimsins best umtókti tónleikabólkur nakrantíð. Teir eru eisini tann bólkurin, sum hevur selt flest fløgur/plátur og kassettubond í heiminum. Metingarnar siga, at teir hava selt yvir 1 milliard eintøk síðan fyrsta singulplátan Love Me Do kom út í 1962.
Innihaldsyvirlit
Limir í bólkinumRætta
ByrjanRætta
"Áðrenn Elvis var einki!" hevur John Lennon sagt og vísti á, at Elvis Presley var tað fyrsta, sum veruliga rein við hjá sær av tónleikí. Tað var ið hvussu er aftaná, at hann hevði hoyrt Heartbreak Hotel, at hin ungi Lennon plágaði mostir sína Mimi at keypa honum ein gittara. Tá segði hon tey so mangan endurtiknu orðini: "Ein gittari kann vera fínur sum ítriv, men tú fert ongantíð at fáa eitt livibreyð burturúr honum!".
Hvussu var og ikki, so byrjaði John Lennon saman við vinmonnum sínum ein tónleikabólk, sum spældi skiffle-tónleik miðskeiðis í 1950'unum. Bólkin kallaðu teir The Quarrymen eftir skúlanum, teir gingu á.
16. juni 1957 spældi bólkurin til ein kirkjubasar í Liverpool. Henda dagin spældu teir millum annað tað tá nýggja lagið hjá Gene Vincent Be Bop A Lula. Millum áhoyrararnar var hin fjúrtan ára gamli Paul McCartney, sum kendi ein av limunum í bólkinum. Aftaná framførsluna heilsa John Lennon og Paul McCartney fyri fyrstu ferð upp á hvør annan, og Paul vísti tá John, hvussu hann skuldi stemma gittaran hjá sær og spældi eisini fyri honum lagið hjá Eddie Cochran Twenty Flight Rock.
John Lennon segði seinni, at hann var serliga hugtikin av, at Paul McCartney dugdi allan tekstin til Twenty Flight Rock; men eisini at tað var eitt trupult val, ið hann stóð yvirfyri, tí skuldi hann gera bólkin sterkari ella gera seg sjálvan sterkari? - Hann valdi at gera bólkin sterkari.
Paul McCartney hevði ein vinmann, George Harrison, sum var rættiliga kringur á gittara. Hóast John Lennon var eitt sindur í iva um at bjóða dreiginum við í bólkin, tað eru jú hálvtriðja ár millum teir, so fekk Paul hann sannførdan eftir at George hevði spælt eina lýtaleysa útgávu av gittarlagnum Raunchy.
Fyrsta upptøkanRætta
Tá havt verður í huga, hvussu ótrúliga vælumtóktir Beatlarnir gjørdust, so er áhugvert at vita, at tað finst ein upptøka av framførsluni hjá The Quarrymen gjørd á nett sama kirkjubasari tann dagin, tá ið John møtti Paul. Hesar upptøkur komu undan kavi í 1990'unum, og keypti plátufelagið hjá The Beatles EMI bandið, men enn er hetta tilfar ikki givið út alment.
Lakkplátan hjá The QuarrymenRætta
Í 1958 fóru teir komandi Beatlarnir í lítla studioið hjá Percy Philips í Liverpool at spæla inn eina lakkplátu til egið brúk. Á upptøkuni spæla teir tríggir John, Paul og George allir gittara, og við sær hava teir John Lowe, sum spælir klaver, og Colin Hanlon, sum spælir trummur.
Fimm eintøk vórðu gjørd av hesi lakkplátuni, og tá ið arbeitt varð við Anthology røðini miðskeiðis í 90'unum fekk EMI hendur á einasta eintakinum, ið hevði yvirlivað. Henda ráa upptøka við The Quarrymen kom út á Anthology 1 í 1994.
Sangirnir vóruRætta
- That'll Be The Day (J.Allison/B.Holly/N.Petty) - Tá nýggja hittið hjá Buddy Holly.
- In Spite Of All The Danger (P.McCartney/G.Harrison)
John Lennon syngur fyri á løgunum báðum, Paul McCartney og George Harrison syngja kór. Paul McCartney hevur sagt, at soleiðis sum hann minnist tað, so varð George Harrison skrivaður sum samhøvundur, tí hann hevði funnið uppá gittarsoloina.
Beatles útgávurRætta
Her eru einans nevndar tær bretsku útgávurnar.
- Love Me Do/P.S. I Love You - 5. oktober 1962
- Please Please Me/Ask Me Why - 1963
- Please Please Me - 1963
- From Me To You/Thank You Girl - 1963
- She Loves You/I'll Get You - 1963
- With The Beatles - 22. november 1963
- I Want To Hold Your Hand/This Boy - 29. november 1964
- Can't Buy Me Love/You Can't Do That - 1964
- Long Tall Sally - 1964
- A Hard Day's Night/Things We Said Today - 1964
- A Hard Day's Night - 1964
- I Feel Fine/She's A Woman - 1964
- Beatles For Sale - 1964
- Ticket To Ride/Yes It Is - 1965
- Help!/I'm Down - 1965
- Help! - 1965
- Day Tripper/We Can Work It Out - 3. desember 1965
- Rubber Soul - 3. desember 1965
- Paperback Writer/Rain - 1966
- Yellow Submarine/Eleanor Rigby - 5. august 1966
- Revolver - 5. august 1966
- Penny Lane/Strawberry Fields Forever - 17. februar 1967
- Sgt Pepper's Lonely Hearts Club Band - 1. juni 1967
- All You Need Is Love/Baby Your A Rich Man - 1967
- Hello Goodbye/I Am The Walrus - 1967
- Magical Mystery Tour - 1967
- Lady Madonna/The Inner Light - 1968
- Hey Jude/Revolution - 1968
- The Beatles - 22. november 1968
- Yellow Submarine - 19. januar 1969
- Get Back/Don't Let Me Down - 1969
- The Ballad Of John And Yoko/Old Brown Shoe - 1969
- Abbey Road - 1969
- Something/Come Together - 1969
- Let It Be/You Know My Name (Look Up The Number) - 1970
- Let It Be - 1970
Allir sangirnir Beatlarnir góvu út á singul vóru skrivaðir av Lennon og McCartney uttan The Inner Light; Old Brown Shoe og Something, ið George Harrison skrivaði.
Av øllum sangum Beatlarnir spældu inn fyri EMI og góvu út millum 1962 og 1970 eru einans fýra, sum tú ikki hevur, um tú bert eigur tær upprunaligu bretsku útgávurnar. Teir sangirnir eru hesir:
Týskmæltu útgávurnar blivu innspældar í februar 1964 í Fraklandi um somu tíð, sum Can't Buy Me Love singulin bleiv innspæld. Bad Boy varð innspældur um somu tíð sum sangirnir til Help!-filmin. Across The Universe var innspældur um somu tíð sum Lady Madonna singulin varð innspæld. Henda útgávan, ið byrjar við fuglaláti, var givin út á stuðulsplátu fyri ST stovnin WWF (World Wildlife Foundation) 12. desember 1969. Ein onnur útgáva kom út á Let It Be plátuni árið eftir.
Beatles filmarRætta
Tey árini Beatlarnir vóru virknir góvu teir út 5 filmar.


text:
5/10 2018
Góðu foreldur
Vit eru sera glað at hava fingið vitjan. :D Jónas og Djóni, ið búgva í Danmark í eina tíð, hava longst illa eftir floksfeløgunum (og lærarunum ;D ) og eru komnir at vitja okkum. :D Teir vera eisini við til evnisvikuna í næstu viku. :D
Næmingarnir fingu eitt langt lesikort við heim í dag. Hetta er at nýta í evnisvikuni, heystfrítíni og vikuna eftir heystfrítíðina. Hjálpið teimum endiliga at minnast at lesa og at skriva í lesikortið. :)
Eftir umbøn á viðtalum verður blankt lesikort lagt á 'Lærugreinar', 'Føroyskt', ið tit kunnu prenta út, um barn tykkara missir lesikortið burtur. Eisini verður lesikortið til komandi 3 vikurnar lagt har. :)
Støddfrøði innlating er týsdagin.
Komandi vika er evnisvika. Vit arbeiða við evninum 'Burðardygd'. Umráðandi er, at næmingarnir ikki síggja hetta sum eina 'fríviku'....tí so verða teir skuffaðir. Vit fara at arbeiða við ymiskum bókligum, men fara so eisini at gera ymiskt eitt sindur øðrvísi. Vit fara t.d. at vitja umhvørvisstovuna og fara eisini mikudagin út til Nólsoyar. Næmingarnir møta á Bursatanga kl. 7.40.
Gott vikuskifti :)
Vinaliga
Toymið


text:
Aftur í ár arbeiðir Runavíkar kommuna við at niðurberja skøruna. Skøran spjaðir seg allastaðni, og tí vil kommunan heita á borgararnar um at týna hana á egnum øki.
Skøran (Achemilla mollis) blómar millum juni og september.
Hetta kann gerast fyri at forða skøruna at spjaða seg:
- Eldri plantur sum blóma og seta fræ, verða skornar niður. Avskurður skal í gráa posan frá IRF saman við vanligum húsarhaldsruski, so at hon ferð til brenningar.
- Skøran má ikki koyrast til kompostering, tí tá spreiðir hon seg aftur við fræ.
- Aftaná kann gift koyrast á bæði tær smærru nýggju og stóru eldru planturnar, tá tær byrja at vaksa við nýggjum bløðum.
Runavíkar kommuna kann fáa boð um hvar garðaskøran vaksur og koyra gift á, umframt at tilburðurin verður skrásettur.
Meira um skøruna
Heimahoyrandi í suður Evropa. Hon blívur 30 til 45 cm høg, og er nógv brúkt sum prýðisplanta í staudubedum í urtagørðum, sæst oftast væl í náttúruni, tí hon er ljósari grøn enn flestu plantur. Skøran spjaður seg við fræi. Hon køvur annan lægri vøkstur og kann við tíðini leggja stór øki undir seg. Sæst oftast har fólk hava koyrt urtagarðsburturkast út. Fer plantan út í hagan, kan hon ótarna spjaða seg, tí at seyður og stórkríatur eta hana ikki.
Sí meira á heismasíðuni hjá Umhvørvisstovuni


text:
Orð: H.M. Jacobsen
1. Við Jesu kross har sál mín trygg kann vera,
har kann ei nakað ónt mær skaða gera,
har fæst tann hvíld, sum mær er tørvur á,
tí vil eg Jesu krossi vera hjá.
2. Við Jesu kross har kann eg tryggur vera,
tí Jesus vildi mínar syndir bera;
ei annan veg til frelsu veit eg mær
enn tann, at Jesus mínar syndir bar.
3. Við Jesu kross má illimaður dvína,
har líti einki eg á megi mína,
men bert á Jesu verk, sum fullgjørt er,
sum reinan meg í Jesu blóði ger.
4. Við Jesu kross, bert har kann eg meg verja,
tá synd mín dømandi vil á meg herja;
tað skýli er, sum væl man líva mær:
at skuldabræv mítt neglt á krossin var.*
5. Við Jesu kross er trygdarhavnin góða,
av náði syndarum til frelsu bjóðað;
um synd og deyði bæði leika óð,
við Jesu kross er trygdarhavnin góð.
6. Tú, frelsari, sum krossin vildi bera,
títt navn vælsignað skal um ævir vera;
tú sigur yvir synd og deyða vanst,
tú ert tann, neyðarstøddum bjarga kanst.


text:
Rakul Sjúrðardóttir Frederiksberg
09.06.2017 - 12:45
Tíðindi > Lóg & Landaskil > Vanlukkur
Ógvusligi eldurin á Varðanum Pelagic á Tvøroyri ávirkar alla Suðuroynna. Jón Klein Olsen, varaløgreglumaður, segði fyri løtu síðani við Kringvarpið, at alt virkið helst verður kolað upp, tí teir eru steðgaðir at sløkkja eldin. Hann segði eisini, at fólk skulu ikki vera nærri enn ein kilometur frá eldinum. Hann segði, at roynt verður at finna eina loysn fyri, hvar sjúklingarnir á Suðuroyar sjúkrahúsi skulu vera.
Kringvarpið tosaði við fólk, sum segði, at hetta er ein sorgardagur fyri alla Suðuroynna.
Kristin Michelsen, borgarstjóri á Tvøroyri, segði við
Kringvarpið, at stemningurin er heilt niðri. Hann sigur, at virkið hevur verið ein
sólskinssøga fyri alla bygdina, Suðuroynna og allar Føroyar, og men í dag er hetta broytt.


text:
Lógir BTSF´s
Grein 1
Altjóða limaskapur
Navn sambandsins er Borðtennissamband Føroya (BTSF).
BTSF er samgonga av øllum feløgum innan ÍSF, ið íðka borðtennis. BTSF hevur við starvsnevndarformanni tess sæti í stjórn ÍSF´s.
BTSF er hægsti myndugleiki í øllum viðurskiftum innan borðtennisítróttina í Føroyum.
BTSF hevur limaskap í ITTF (International Table Tennis Federation) – ETTU (European Table Tennis Union) – og NBTU (Nordisk Bordtennis Union), og virkar innan tær til ein og hvørja tíð galdandi lógir og reglur hjá ITTF.
Grein 2
Endamál og uppgávur
Endamál sambandsins er at menna og skap áhuga fyri borðtennisítróttini, og vera stuðul hjá feløgunum í samarbeiði teirra millum.
BTSF hevur m.a. til uppgávu at skipa fyri FM-kappingum, og at seta kappingarstjórar.
BTSF skipar eisini fyri útbúgving, landsdystum o.ø., sum kann halda leikarum til ítróttinina.
Sambandi syrgir sjálvt fyri, at lógir og reglur altíð eru tíðarhóskandi.
BTSF umboðar føroysku borðtennisítróttina mótvegis NBTU, ETTU og ITTF.
Grein 3
Limaskap í BTSF
Umsókn um limaskap verður at senda til BTSF, ið ger av, um felagið kann gerast limur í BTSF.
Útmeldan av felag skal vera skrivlig, og boðast frá til BTSF 3 mánaðir innan.
Grein 4
Aðalfundur
Hægsta vald í BTSF er aðalfundurin, ið skal verða fráboðaður skrivliga til feløgini, og verða lýstur í bløðunum ein mánað frammanundan, við hesi dagsskrá:
1. Val av orðstýrara.
2. Nevndirnar greiða frá virki teirra í farna ári.
3. Grannskoðaður rokniskapur verður framlagdur.
4. Innkomin mál.
5. Val av nevndum og eykalimum
6. Ymiskt
Stk. 1
Tey, sum umboða felag á aðalfundinum, skulu hava verið limur í felagnum í minsta lagi ein mánaða, og hava limagjalds- og onnur limaviðurskifti síni í lagi. Fulltrúarváttan frá felag skal framleggjast á aðalfundi.
Stk. 2
Atkvøðurætt á aðalfundinum við einari atkvøðu hava feløgini og starvsnevndar-, kappingarnevndar- og dómsnevndarformenninir í BTSF (tó er onnur reglugerð galdandi fyri val av nevndum – sí grein 4, stk. 4).
Starvsnevnd ÍSF´s og grannskoðarin hava talurætt og rætt til at seta fram uppskot.
Stk. 3
Á aðalfundinum kunnu lógaruppskot ikki verða viðgjørd ella lógarbroytingar framdar, uttan at tær standa á fundarskránni. Uppskot um lóg og lógarbroytingar skulu vera starvsnevndini í hendi seinast 14 dagar áðrenn aðalfundin. Fyri at uppskot skal vinna sømdir á aðalfundinum skal meira enn helmingur av teimum møttu, ið hava atkvøðurætt, atkvøða fyri. Stendur á jøvnum, er atkvøða starvsnevndarformansins avgerandi. Eykaaðalfundur kann verða hildin, um nevndin ynskir tað, ella um helvtin av feløgunum ynskja tað. Hesin skal verða lýstur við dagsskrá, og annars við reglum um vanligan aðalfund.
Stk. 4
Til “Val av nevndum” verða Starvsnevndarformaður og tveir nevndarlimir í kappingar- og dómsnevndina valdir annaðhvørt ár, og kappingarnevndar- og dómsnevndarformaður og tveir nevndarlimir í starvsnevndina annaðhvørt ár. Allir nevndarlimir verða valdir fyri tvey ár. Eykalimir til allar nevndir verða valdir samstundis sum kappingarnevndarformaður o.s.f., og fyri tvey ár.
Loyvi at atkvøða um “Val av nevndum” hava umboð fyri feløg ( sí grein 4, stk. 1 og 2); men um so er, at einasta umboð fyri eitthvørt felag er ein av nevndarlimunum, er honum loyvt at atkvøða sum umboð fyri felag. Men um annað umboð fyri felag er til staðar, er ikki nevnt nevndarlimi at atkvøða sum umboð fyri felag.
Stk. 5
Starvs- og kappingarnevndirnar hava heimild at seta undirnevndir, um neyðugt við limum uttanfyri BTSF.
Grein 5
Fíggjarlig ábyrgd
Starvsnevndin hevur fíggjarligu ábyrgdina av landskassastuðli sambandsins, og annars øllum øðrum fíggjarligum viðurskiftum, og ger tískil av, hvussu hesin peningur best verður nýttur føroysku borðtennisítróttini at frama.
Grein 6
Atkvøður
Uppskot um atkvøðu av BTSF kann bert verða lagt fram á aðalfundi, og skal tá, um hetta skal vinna sømdir, samtykkjast við í minsta lagi ¾ av teimum, ið møtt eru, og skuldi í minsta lagi ¾ av limunum verða til staðar. Hendan avgerð skal verða viðtikin á aðalfundi tvey ár á rað, áðrenn endalig avtøka er galdandi.
Møguligar ognir falla borðtennisítróttini í landinum til ognar ella á anna hátt verða nýttar ítróttini at gagni.


text:
Jógvan Hugo Gardar
07.12.2014 - 02:59
Tíðindi > Uttanlands > Annað
Tað tók 22 ár, men fløskuposturin hjá trimum børnum, ið nú eru vaksin, kom fram. Ferðin hjá fløskuni byrjaði í Bohuslen í Svøríki, og endaði í Panama.
- Eg skilji ikki hvussu hetta ber til, men á ein ella annan hátt hevur hon ferðast heilt til Panama, sigur Erik Runestam til Gøteborgs-Posten.
Á sumri í 1992 stuttleikaðu Erik, systur hansara Linda og vinmaðurin Christoffer Høgstrøm, sær við at tekna sjórænarakort og koyrdu tað í eina fløsku.
Í november kom svar umvegis eitt vanligt bræv, frá honum sum fann fløskupostin, Leonard Perason. Hann hevði lagt upprunabrævið saman við heilsanini. Pearson sigur í brævinum at hann fann fløskuna á eini strond í Panama, í Boca del Toro, nær markinum til Kosta Rika.


text:
Tilfarið er býtt sundur eftir evnum í støddfrøðini. Fimm bólkar verða viðgjørdir: brot, klombur og potensar, líkningar, krossskipan og funktiónir, eindarsirkul og trigonometri.
Til hvønn bólkin eru einir 14 stuttfilmar á 2-5 minuttir. Filmarnir eru skipaðir sum talvuundirvísing við myndum og talu.
Henda heimasíðan er í fyrsta lagið ætlað til eyka venjingar hjá næmingum í 9. og 10. flokki og næmingum í miðnámsskúlunum, men eisini teimum, sum hava tørv á at fríska kunnleikan til grundleggjandi støddfrøði upp aftur.
Niðanfyri er pdf-fíla at skriva út til næmingarnar, so kunnu teir skanna QR kodur og koma beint inn á tann bólkin teir ynskja at venja.
Tilrættarlagt og forritað heimsíðu hevur Ísak Z. Laksafoss.
Lærugrein: Støddfrøði
Bókin Støddfrøði. Handbók er ein sameining av lærubók og uppslagsverki við evnisskrá og orðalista.
Bókin e...


text:
Rakul Sjúrðardóttir Frederiksberg
13.01.2018 - 10:30
Tíðindi > Samfelag & Politikkur > Arbeiðsmarknaður
Fyri løtu síðani segði Terje Sigurðsson, semingsmaður, við Kringvarpið, at Fíggjarmálaráðið, Kommunala Arbeiðsgevarafelagið og Pedagogfelagið framvegis royna at finna eina semju.
Hann sigur, at samráðignarnar gingu væl í gjár, í gjárkvøldið og í nátt. Klokkan 3 rendu partarnir seg fastar og vórðu tí sendir til hús. Á middegi í dag hittast teir aftur. Terji Sigurðson vónar og væntar, at partarnir hava sama hugburð og vilja, sum teir hava havt.
- Partarnir hava tikið ábyrgd og víst vilja til at fáa eina semju. Við tí hugburðinum eru vónirnar bjartar, sigur hann.
Hann sigur, at tað kortini ikki ber til at siga, nær komið verður á mál.


text:
Onkuntíð spyrji eg meg sjálva, hví eg tími at brúka so nógvar pengar, tíð og orku uppá at klæðir, make-up, hár osf. Men hvussu eg vendi og dragi tí, so ger tað meg onkursvegna glaða, tí eg fái brúkt mín kreativitet. Tað kann tykjast onkisigandi fyri nøkur, men fyri meg er tað ein partur av mær og tað hevur tað altíð verið og eg haldi tað verða stuttligt.
Tá man velur at búgv í Føroyum, velur man summarið frá. (Ja eg veit at man fær nógv annað). Men tá tað kemur til klædnastíl, haldi eg ofta at føroyska veðrið setur mørk. Tað eru fáar dagar um ári, har summarklæðir rigga til veðrið í føroyum. Mær dámar væl ljósar litir og tað kennist næstan skeift at fara í pastel litir tá veðrið er grátt og vátt uttanfyri. So eitt sum mær dámar sera væl, við at búgva í Danmark og við at ferðast uttanlanda, er at sleppa í summarklæðini. So síðani eg flutti niður, er klædniskápið byrjað at innibera meira og meira av summarklæðum. Altso tað var lekkurt at sleppa at taka tey fram, tá eg skuldi pakka. Summarkjólar, toppar, shorts, bikini, sandalir, stilettir, kimono osf. Eg føli at mín klædnastílur riggar nógv betur til summarið enn veturin, so tað var lekkurt at sleppa at útfolda meg í nakrar dagar. Omanfyri kanst tú fáa innlit í, hvat look mær dámdi best á feriuni í Thailandi.
*******
Y N D I S P L A G G
Mær dámar best at verða í onkrum sum ikki kennist for kroyst. Helst tá eg eri á feriu og skal slappa av. Onki er so irriterandi, sum ein strammur niðurdeilur, sum blívur við at glíða upp + at skula halda búkin inni 24/7. Tað veit denn, tað eri eg blivin for gomul til. Tað er ikki tað vert longur, haha.. so dámar mær betur buksidraktir, leysar kjólar, shorts og ein lekkran topp.
Eg keypti hesa lekkru shorts/buksidraktina í einum lítlum handli í Kata Beach Phuket. Hetta er perfekt, til ein aktivan dag. Hon er leys og luftig + at eg ikki var noydd til at hava bh innan fyri. So blívur tað ikki nógv betur! Mær dámar so væl nude litin, við koral og turkis brodera á bringuni. Eg hevði ynskt at átt hesa í tíggju ymiskum litum, tí so hevði eg verið í henni hvønn dag.
Y N D I S B I K I N I
Eg havi ofta hildið tað verið torført at funnið eitt perfekt bikini til mín. Trussurnar eru ikki líka krevjandi, sum toppurin. Men nú haldi eg, at eg havi funnið útav hvat riggar til mín. Eg gekk amok áðrenn vit fóru avstað og keypti mær trý nýggj bikini! (Tað brúkar man jú so nógv ha? Not!) Náhh, líka mikið. Eg fekk tey bílig, so tað er ongin undirgangur. Líka sum at eg ikki tími at verða í somu klæðum fleiri dagar á ræð, so tími eg heldur ikki at verða í somu svimjiklæðum. Nú fær man eisini bikini í so nógvum ymiskum sniðum, so tað var gott at hava okkurt at velja ímillum. Men hvat endar man við at brúka mest?? Eg fann útav at eg hevði eitt yndis sett, og tað var hetta koral litta frá H&M. Eg fekk tað á útsølu fyri 70kr. Sig so ikki tað. Fyri tað fyrsta dámar mær so væl fríska litin + at man bæði kann binda bikintrussurnar og toppin sjálvur. Eg orki ikki fyri bikinitrussum, sum stramma (tað fær síðudellivinkurnar at síggja 10 ferð so stórar út). Eisini dámar mær væl blondurnar, sum hanga oman yvir bringuna á toppinum, so eg slapp frá at hugsa um bappilutturnar brádliga dáttu úr. So hetta fer ongan veg. Tó verður tað ikki brúkt í nærmastu framtíð, men heilt sikkurt goymt til í summar.
Y N D I S S A N D A L I R
Altsoo, tað er ikki yvirdrivið, tá eg sigi at eg eri totalt forelskað í mínum nýggju sandalum. Og vita tit hvat? Eg havi soo særtar føtur, og fái sár av flestu skóm. Eg ivaðist í at keypa tær, tí eg helt ikki at tær sóu so bleytar út. Men tær eru bæði góðar at verða í, og so eru tær bara soo penar! Nú angri eg, at eg ikki eisini keypti tær í svørtum! Typiskt tá man finnur okkurt uttanlands ha? Gott er. So leingi eg havi hesar, so er gott. Tað vóru soo nógvir penir skógvar/sandalir í Thailandi. Nógvir sum høvdu líknandi prýði framman, og eftir bløðunum at døma, er tað inn í løtuni. Hetta minnir meg um bláu stilettirnar hjá Carrie Bradshaw í SATC filminum, og um tað er ein stílur mær dámar væl, so er tað stílurin hjá henni! So hesum mótarákinum eri eg longu fan av!
Y N D I S H Á R U P P S E T A N
Bobblihalar! Tá man ferðast suður eftir, og hevur langt hár, er deiligt at fáa tað burtur frá andlitinum. Áhh, bara tankin um tá hárið liggur klistra at sveittuta nakkanum. Sólkremið ger tað feittut, og tað er ikki altíð líka sjarmerandi. Tað er sanniliga ikki altíð so lætt at fáa ”beach hair” lookið, og tí valdi eg okkurt annað. Hendan dagin skuldu vit í jungluna og eg helt at hendan háruppsetanin var eitt sindur jungle’slig. Eisini deiligt at hava hárið burtur frá andlitinum, tá man skal verða úti í ein heilan dag, í so nógvum hitastigum. Eg kendi meg sum jungle-Jane og tað var perfekt!
Y N D I S ” T A N ” 😉
Eg eri ein av teimum, sum ikki tímur at brúka alla feriuna uppá at sóla mær og hava fokus á at eg SKAL fáa lit. (um eg so hevði ligið allan dagin, hvønn dag, hevði tað ikki rigga at líka væl, soo tað er nyttuleyst.) Men samstundis, haldi eg tað verða lekkurt at hava eitt sindur av liti, tí velji eg heldur ein góðan sjálvbrúnara + at sóla mær eitt sindur. Kenna tit ikki tað, at man heldur man hevur ligið á strondini allan dagin, men næstan onga farvu hevur fingið. So gera man tað sama dagin eftir og dagin eftir. So tá man kemur heim, so er tað fyrsta man hoyrir ”Oyjøø, altso tú hevur ikki fingið so nógva farvu ha?”. Nemliga.. onki stuttligt. So faketan it is! Wuhuuu, nógv smartari. Eg royndi ein nýggjan sjálvbrúnar hesuferð. Helli hann riggaði væl. Hann var bíligur og lættur at smyrja á. So eg smurdi mær eitt lag áðrenn, og so eitt afturat mitt í feriuni, og hevði deiligan lit allan túrin.


text:
Hóskvøldið 13. oktober skipaðu Rúni Gaardbo og Pálin Olsen fyri lívbjargingarroynd á Toftum, sum venjarar hjá svimjifelagnum FLOT og lívbjargingardómarar hjá Svimjisambandi Føroya. 8 fólk fingu nýggj ella dagførd lívbjargingarprógv, umframt at Rúni lat fyrstaliðið royna seg í lívbjarging eisini, sum liður í teirra venjing.
Tey sum fingu prógv vóru Hansa Maria Hansen, Joanna Hansen, Petur Hans Hansen, Jóhannus Hansen, Jákup Hansen, Jackie Zachau, Borgar Hansen, Rasmus Hansen, Joan Kristina í Jákupsstovu og Rókur í Jákupsstovu. Summi sum venjarar hjá FLOT, onnur sum lívbjargarar hjá svimjihøllini á Toftum, og onkur kanska eisini mest av áhuga.
Á kantinum var hartil Sørin S. Djurhuus, sum er dómara-dómari hjá Svimjisambandinum, tað vil siga tann sum undirvísir og gevur prógv til lívbjargingardómararnar. Hansara uppgáva hetta kvøldið var sum hann sjálvur sigur tað, at tryggja at lívbjargingarroyndin er so mikið eins runt landið, at tað ikki skal loysa seg at fara til ein ávísan lívbjargingardómara.
Til ber at lesa um lívbjargingarroyndina her á ssf.fo, og um lívbjargingarátakið hjá SSF her. Svimjisambandið er í løtuni í ferð við at styrkja enn meira um hetta átak, við at fáa formligar avtalur við svimjihallir og onnur sum hava tørv á eini skipan, til at tryggja nøktandi lívbjarging tá ið svomið verður í svimjihallum.
Eftir ætlan eru tey væl fleiri sum skulu taka og endurnýggja síni prógv á Toftum, men vóru tað so hesi sum tóku tað hendan dagin. Prógvið skal endurnýggjast á hvørjum ári, tí at tað líka nógv er ein likamlig roynd, at prógva at ein er førur fyri at bjarga einum svimjara í neyð í viðkomandi svimjihøll.
Her eru nakrar myndir frá kvøldinum í gjár
Annars er tað sera áhugavert fyri okkum amatørar, ið helst vóna ongantíð at fáa brúk fyri hesum, at taka lívbjargingarprógv hjá og saman við fólki sum hava veruligar royndir við lívbjargandi fyrstuhjálp.


text:
Ingi Samuelsen
29.06.2015 - 07:37
Ítróttur > Ítróttur > Skjóting
Skjótikappingarnar á oyggjaleikunum savna ikki eins nógvan áhuga, sum aðrar ítróttagreinar, eitt nú triathlon, har fleiri túsund áskoðarar vóru í gjár.
Men meðan stórur hópur heiðraði Karinu Ottosen fyri gullið í triathlon, vóru tað eisini tveir aðrir føroyingar, sum fingu gull. Nærum uttan at nakar beit merki í tað, heldur ikki fyrireikararnir, tí heldur ikki á almennu heimasíðuni hjá oyggjaleikunum er tað enn skrásett, at Føroyar vunnu gull í liðskjótingini í skeet.
Men ein sannroynd er tað so, at teir báðir, Sámal Eyðstein Debes og Marius F. Joensen, tryggjaðu Føroyum gull í skjóting á fyrsta degnum undir oyggjaleikum.
Portalurin ynskir teimum báðum hjartaliga til lukku.


text:
Hava funnið likamslutir av horvna journalistinum
Tað upplýsa ónevndar keldur fyri Sky News.
Kaldari, men hampuligt veður
Veðrið frá DMI
Tíðindi klokkan 12
Fyrispurningar á skrá fyri tingfundin í morgin.
Myndarøð: myndir úr Havn frá 70"unum
Myndin vísir eina lýsing frá Restaurant ABC Grill- og matstovuni í miðbýnum í Havn í 70-unum. Telefonnummariđ er 1687. Fleiri m…
Bárður spyr um niðurgjalding av skuld
Hví tekur landið nýggj lán, nú búskaparligt viðrák hevur verið í fleiri ár?
Poul Michelsen hitti nýggja grønlendska uttanríkisráðharran
Landsstýrismaðurin í uttanríkis- og vinnumálum, Poul Michelsen, hitti um vikuskiftið nýútnevndu grønlendsku landsstýriskvinnuna í…
Úr útheiminum
Ein samling av stuttum tíðindum úr útheiminum.
Fyrispurningur til Sirið Stenberg, um kærur í sambandi við navnalógina
Henda mannagongdin tykist sera løgin – her er eingin grund til at kæra. Tú hevur tapt frammanundan. Men er rættartrygdin í lagi?
Freistin er longd
Tórshavnar býráð tók í september avgerð um at bjóða út arbeiðið at byggja leiguíbúðir við at bjóða lendið undir Kongavarða út í al…
Bill Justinussen spyr Kristinu Háfoss, um at gera avtalur við kommunurnar um at fíggja grundstykkir
Munnligur fyrispurningur til Kristinu Háfoss, landsstýriskvinnu 1. Hevur landsstýrið nakrar ætlanir um at gera avtalur við kommun…
Jógvan á Lakjuni um navnalógina
Munnligur fyrispurningur til Sirið Stenberg, um navnalógina.
Vespureiðrið (94) - 22. okt 2018
Sending um føroyskan fótbólt: Í studio: Svenn Olsen‚ Ólavur Larsen‚ Christian Høgni Jacobsen, Jógvan Martin Olsen og Sonni L. Pet…
Brúgvin (106) - 22. okt 2018
Sending um Runavíkar Kommunu: Jens Dybkjær Holbech, Símun Hammer og Hans Tausen Olsen.
NOVA úr Suðuroynni - Sending 26
Lokalsending um Suðuroynna: Gestir hesaferð eru: Signar Olsen,frá byggifyritøkuna SH-Bygg. Jónsvein Bech,Sóknarprestur á Tvøroy…
Klingrutjørn ella Klingurstjørn?
Á komandi býráðsfundi verður endaliga samtykt, hvørt nýggja útstykkingin á Argjum skal eita Við Klingrutjørn ella Við Klingurstjør…
Høgrasvingsbreyt til Hvítanesvegin
Hóskvøldið skal býráðið taka støðu til framhaldandi arbeiðið við at bøta um ferðsluviðurskiftini á vegamótinum millum Hvítanesvegi…
Gamal kjallari ávirkar parkeringsavtalu
Á býráðsfundi hóskvøldið skulu býráðslimirnir taka støðu til eitt mál um tíðaravmarkaða parkering í miðbýnum. Síðani skúlastovur…
Tíðindi klokkan 18
Málið um Jamal Khashoggi kann kosta saudi-arabiska krúnprinsinum sessin.
Saudi-Arabiski krúnprinsurin kann verða koyrdur frá
Tað at journalisturin Jamal Khashoggi er horvin kann kosta krúnprinsinum sessin.
Norðlysið gitar: Tummas Lervig fyri Hendrik Old
Tummas Lervig er væl dámdur í Norðoyggjum, og er valdur bæði í býráðið og til formann í KÍ, so um nakar kann bøta um umdømið hjá J…
Tryggja rentuna og læsa hana fasta
Krav Sambandsflokksins er, at fólk skulu rentutryggjast móti rentuhækkingum. Um rentan hækkar ógvusliga, er eingin ivi um, at drey…
Løgtingsfundur í morgin
Løgtingsfundur verður í morgin klokkan 10 og á skránni eru 5 fyrstuviðgerðir umframt framløga.
Ljóðbrot: Tá dunnan endaði undir sofuni
Klokkan 13.00 til 15.00 í dag sendir R7 lokalsendingina NOVA úr Suðuroy. M.a er ein longri samrøða við vágbingin Bergtór Hjelm Bja…
ICES mælir til at hækka kvotuna av norðhavssild við 53 prosentum
ICES hevur í dag almannakunngjørt mest loyvdu veiðu fyri norðhavssild fyri komandi ár.
Tíðindi klokkan 12
Kristin Michelsen ætlar at stilla upp til komandi løgtingsval.
Samband
Postboks 226
FO-600 Saltangará


text:
Skjótari, hægri, sterkari eru slagorðini í olympisku leikunum – vanliga kallað olympisku familjuni. Men spurningurin er væl, um vit kunnu kalla tað eina olympiska familju, tá vit hugsa aftur til leikirnar, ið fóru
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Líknandi greinar
Føroyar er tað mest dálkandi landið í heiminum?
Í longri tíð havi eg roynt at funnið data fyri CO2 útlát fyri Føroyar. Men í D&V í kvøld vóru tølini løgd fram. Og havi eg nú gjørt eina stabbamynd fyri CO2 útlát hjá nøkrum dálkandi londum. Tølini eru tikin frá BP Statistical Review of World Energy 2018, og so havi eg funnið fram til Les meira…
Dopinroyndir tiknar á FM 2018
Í gjár blivu eisini dopingroyndir tiknar av útvaldum svimjarum á FM 2018. Sindur løgið, at tað vóru heili tríggir svimjarar úr Ægir, sum skuldi til dopingroynd og bert ein svimjari frá øllum hinum feløgunum í Føroyum og tað var Óli Mortensen frá Havnar Svimjifelag, sum vanliga svimur í Keypmannahavn við felagnum Svømmeklubben Hovedstaden. Signhild Joensen, Les meira…
Røðan hjá Jógvan Skorheim á Klaksvíksvegi 7 ígjár
Góðan dag, øll somul Mangan verður tikið til, at ein sigur hevur nógvar fadrar, men ósigrar eru foreldraleysir. Hendan hátíðarløtan í dag kennist sum ein søtur sigur fyri okkum í Klaksvíkar Býráð, og eg ivist ikki í, at vit eru nógv, sum samgleðast hesa løtuna. Sigrar hava ikki bara nógvar fadrar, teir eru eisini gjørdir Les meira…


text:
Følir fiskur pínu?
Norskir granskarar hava kannað, hvussu laksur merkir pínu. Ikki ber til at gera beinleiðis samanberingar millum fólk og fisk, men okkurt bendir á ,at menniskju og matur okkara líkjast meira enn vit vanliga halda.
Fyrsta stigið á leiðini at svara um, ella í hvønn mun fiskur fær ilt av t.d. at bíta á, er at kanna um fiskurin hevur eitt nosiseptivt system. Nosisepasjón er ein fysiologisk registrering av eini ávirkan ið kann elva til skaða t.d. nógvur hiti ella hart trýst. Tað, ið vit vanliga nevna pínu, er hin vegin tann tilvitaða tulkingin av einari sterkari nosiseptivari registrering.
Á djóraháskúlanum í Noregi hava granskarar gjørt royndir fyri at kanna nosiseptiva systemið hjá laksi. Í stuttum var royndin skipa soleiðis: laksurin fekk elektriskan stoyt í stertin av ymiskari styrki (2, 5, 10 og 20 mA, í 2 millisekund)., meðan signalið ið hetta førdi til í stórheilanum varð mált. Fyri at samanbera so svara 2 mA til eitt lítið prik meðan 20 mA elva til veruliga pínu hjá einum menniskja.
Nevnast skal her, at fiskurin sum royndirnar vórðu gjørdar á varð doyvdur á forsvarligan hátt.
Royndirnar vístu, at nosiseptiva systemið hjá laksi líkist tí hjá súgdjórum. Ein lítil stoytur elvir til eitt lítið signal í heilanum, meðan eitt sterkur stoytur gevur eitt sterkari signal í heilanum. Nøkur av úrslitunum eru víst í niðastu myndini til høgru.
Granskingin seinastu árini hevur víst, at stórheilin í fiski er meiri kompleksur enn hildið frammanundan. Omanfyri nevndu royndir vístu at “pínu” signalið verður registrera í tí “teinkjandi” partinum av heilanum á laksinum. Við øðrum orðum steðgar pínu-signalið ikki í heilastammuni, sum vildi verið tað væntaða um fiskurin bert reageraði ótilvitað ella pr. refleks.
Hesar kanningar benda á at atburðurin hjá fiski, ikki bert er grundaður á instinktir og refleksir, og tískil at hann ikki livir eitt heilt ótilvitað lív.
Ein meiri nágreinilig frásøgn um hesar royndir sæst á heimasíðini forskning.no, sum tað er slóða til niðanfyri . Á hesi síðuni eru eisini reaktiónir frá lesarum. Í einum áhugaverdum innleggið skrivar ein lesari m.a. at sjálvt um nosiseptiva systemið hjá laksi líkist tí hjá súgdjórum, so er stórur munur á pínufatanini; tí fiskur, ið hevur bitið á, berjist altíð ímóti, meðan tilsvarandi pína hevði fingið súgdjór at givið eftir.
Sambart heimasíðuni hjá BBC er ein tilsvarandi roynd við samsvarandi úrslitum er gjørd í Stóra Bretlandi. Hesar kanningar hava har elvt til stríð millum djóravinir og stuttleika fiskimenn.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Ingi Samuelsen
11.12.2017 - 12:33
Tíðindi > Uttanlands > Annað
Veturin hevur rakt Evropa so mikið, at flogferðslan er hart rakt. Í Bretlandi hevur kava so nógv, sum tað ikki hevur gjørt seinastu fýra árini, og fleiri motorvegir eru stongdir, tok eru seinkað og nógv túsund heim hava ongan streym.
Bretskir miðlar kalla dagin fyri ’Svarti ís-mánadagur”.
Men tað er serliga flogferðslan, ið er rakt av kavanum og nógvu kuldastigunum. Eitt nú hevur British Airways 50.000 ferðafólk, ið sita veðurføst í floghavnum í og uttan fyri Bretland, skrivar The Independent.
Í Heathrow í London eru yvir 150 flogferðir avlýstar, og roknað verður við at einar 70 fráferðir afturat verða av ongum.
Danmarks Radio skrivar, at ein teirra, ið liggur veðurføst í Bretlandi, er Margreta drotning, ið skuldi koma heim til Danmarkar við einum flogfari í dag. Av tí sama er ein móttøka á kongsborgini í dag avlýst, skrivar Ritzau.
Eisini í Kastrup eru seinkingar. Sambært heimasíðuni hjá Atlantsflog, eru teira flogfør tó ikki rakt av seinkingum.
Eisini í Týsklandi er nógvur kavi komin niður. Í gjár vórðu 300 fráferðir frá floghavnini í Frankfurt avlýstar, og í Düsseldorf var ongin flúgving seinnapartin í gjár.


text:
Orð: Eliza E. Hewitt
Lag: F. Degen
Týtt: Victor Danielsen
1. Komið til Jesus, øll tit, sum stríða,
syrgjandi, troytt, á einsligum veg!
Mildur hann kallar øll tey, sum líða:
Komið til mín, og hvílu gevi eg!
Niðurlag:
Øld eftir øld so søtt hetta ljóðar,
boðar um vón á vónleysum veg,
søtasta orð til sálirnar móðar:
Komið til mín, og hvílu gevi eg!
2. Ber honum tað, sum tungt hvílir á tær,
sig frá tí sorg, sum tyngir títt bróst,
syndina, óttan, ivan legg frá tær,
kom, kom til hann, og hann skal gera ljóst!
3. Miss ei ein dag nú, skunda tær til hann,
áðrenn í vestri ljósið fer burt,
trúgv á hann nú, og frelsa teg vil hann,
grátandi eyga vil hann gera turt!
4. Komið til Jesus, Frelsaran eina,
sálir, tit treingja, treingja til hann!
Frelsa kann Jesus, Jesus aleina,
uttan hann sæla ikki finnast kann.


text:
Orð: Hans Thomissøn
Týtt: Jákup Dahl
1. Nú leiti eg til tína náði
og gevi meg tær í hond,
tú hava skalt meg í ráði,
meg leiða skulu tíni bond.
Ta stund, eg á foldum eri,
meg lívga skal trygdin tín,
títt orð eg sum skjøldur beri,
til tín stendur hugur mín.
2. O, Jesus, dagstjørnan bjarta,
sum ljós og lív er mær.
Eg takki tær av hjarta
fyri ugga og aga frá tær.
Ger lutir mínar so reinar,
áðrenn eg skal dømast av tær,
sum gull og dýrastu steinar,
sum sólin so bjørt og skær!
3. O, Jesus, tú lívsins drottur,
tú hoyrdi nú, hvat eg bað!
Meg verja skal tín máttur,
tá altíð mær lundin gerst glað.
Tú send mær einglavernd tína,
tá eg hiðan sovna skal,
frels meg frá helvitis pínu,
før meg í himmiríkis sal!


text:
Føroysk orðabók á netinum
Orðabókagrunnurin hevur fingið heimasíðu og hevur lagt Føroyska orðabók (eisini nevnd Móðurmálsorðabókin) á netið.
Síðani 1964 hevur Orðabókagrunnurin virkað fyri at skriva og geva út føroyskar orðabøkur. Christian Matras stovnaði grunnin við virðisløn, hann hevði fingið fyri málfrøðiligu gransking sína, og hevur grunnurin starvast í góðum samstarvi við aðrar stovnar síðani. Í mong ár tók Fróðskaparfelagið sær av at geva út orðabøkurnar, tí er Orðabókagrunnurin ikki so kendur millum manna, men grunnurin hevur verið við til allar tær kendu orðabøkurnar, Føroysk-donsku, Donsk-føroysku og Føroysku orðabókina.
Við nýggjum viðtøkum í 2003 gjørdist grunnurin minni heftur at øðrum stovnum og verður tí sum frá líður sjónligari. Fyrsta útgávan hjá grunninum undir egnum navni er á neti heldur enn á prenti – áðurnevnda netútgáva av føroysku orðabókini.
Orðabókagrunnurin hevur fingið heimasíðuna www.obg.fo. Á hesum síðum verður ymiskt gjørt burtur úr føroyskum máli og málgransking.
Fegnast eru vit tó um, at Føroyska orðabókin við leitiskipan nú er tøk á internetinum. Hetta er gjørt í samstarvi við Føroysku málnevndina (www.fmn.fo). Teldufrøðingurin Heini Justinussen hevur ment skipanina fyri grunnin, og verður hon vónandi hent málsligt amboð hjá mongum. Henda útgávan verður ókeypis, men aðrar teldutøkar útgávur verða fólk at gjalda fyri. Inntøkur grunsins verða nýttar at skriva og geva út fleiri orðabøkur.
Orðabókagrunnurin vil samstundis heita á myndugleikar, stovnar og fyritøkur um at stuðla grunninum at fáa fleiri orðabøkur skrivaðar. Føroyska orðabókin kom út fyri níggju árum síðani og eigur sum allar meginorðabøkur at verða endurskoðað og givin út av nýggjum. Grunnurin fyrireikar í løtuni orðabøkur millum føroyskt og týskt og millum føroyskt og danskt, men enn vanta orðabrýr til onnur stór heimsmál og grannamál, umframt at stórur tørvur er á serligum orðabókum, til dømis skúlaorðabókum, tøkniorðabókum og teldutøkum orðabókum.
Orðabókagrunnurin fegnast um, at eisini onnur geva út føroyskar orðabøkur, og vónar, at gott samstarv verður um at menna føroyska málið sum orðabókamál. Helst áttu fimm til tíggju ársverk at verið sett av til orðabókasmíð og orðabókarøkt. Grunnurin fer at søkja sær stuðul at nærkast hesum máli.
Við Føroysku orðabókini ókeypis á netinum er týðandi stig tikið at menna føroyskt mál.
(nevndin)
Kári á Rógvi, Eivind Weyhe og Jógvan í Lon Jacobsen
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Navn: Rádni
Skrásetingar nr.: FR85101
Folađur: 13. juni 1985
Deyđur: 1. juni 1992
Kyn: Gređingur
Litur: Reyđur viđ flaxen og stjřrnu
- hevđi litgenini ee -- toto FF
Stongmát: ?
Sinnalag: ?
Fortíđ: Rádni varđ folađur í Hoydřlum hjá Leivur Trónd Hansen og Bergljót Petursdóttir.
Tá hann var uml. 2-3 ár skuldi djóralćknin taka blóđroynd av honum, men hann rann undan og endađi viđ at hanga uppiá hegninum viđ afturbeininum hvřr sínu megin píkatráđin og varđ tí skaddur illa.
Rádni varđ myrdur á Skálafjřrđinum í ár 1992.
Avkom:
Eingin